הועדה המשותפת לוועדת העבודה, הרווחה והבריאות ולוועדת הכלכלה לדיון בהלס"י בנושא בניית תוכנית אב לאומית בתחום הזקנה, כנסת 20, פרוטוקול מספר 19, 2018-07-09 09:30

טלי פלוסקוב: אנחנו פותחים את הישיבה.

טלי פלוסקוב: זו ישיבה בעיניי מאוד חשובה, מאוד חשובה עבורי, מאוד חשובה עבור החברים שלי, נמצא איתנו חבר הכנסת נחמן שי, מאוד חשובה לצוות הוועדה ומנהלת הוועדה שנמצאת כאן, אתי שבתאי, שליוותה אותנו לאורך כל הדרך, מאוד חשובה ליועץ שלי, לפרופ' יצחק בריק, שגם בימים האחרונים אנחנו עובדים לילות כימים כדי כן להספיק בכל אופן להציג לכם את הדוח.

טלי פלוסקוב: אני רוצה לחזור ולהגיד לכם שהדוח הוא דוח ביניים.

טלי פלוסקוב: המטרה שלי הייתה להציג את הדוח הזה משתי סיבות.

טלי פלוסקוב: אחת, להציג באמת מה העבודה שנעשתה בתחום עד כה, אנחנו עובדים קצת יותר מחצי שנה, ושתיים, זה מאוד מאוד חשוב, הדוח הזה יפורסם להערות הציבור, רבותיי.

טלי פלוסקוב: אני רוצה את הציבור איתי, אני רוצה את הציבור איתנו.

טלי פלוסקוב: אנחנו פה בדיונים דיברנו וכל השותפים שנמצאים היום כאן, זה באמת מקום להגיד לכם תודה, לא מובן מאליו להגיע לכאן בתשע בבוקר ולהיות איתנו בדיונים ולהיות בדיונים הרבה פעמים.

טלי פלוסקוב: אני רוצה להגיד לכם תודה, וזאת ההזדמנות של לקחת קצת הצדה, באמת תודה.

טלי פלוסקוב: ניכר כי האנשים מדהימים, שהנושא של האזרחים הוותיקים נמצא בליבם, בדיוק כמו שהוא נמצא בליבי, כמו שהוא נמצא בלב של הרבה גם חברי כנסת מבית המחוקקים שלנו.

טלי פלוסקוב: אז שוב אני חוזרת ואומרת, הדוח הזה הוא דוח ביניים, הדוח הזה מיועד לשיתוף הציבור.

טלי פלוסקוב: אנחנו נשמח שכמה שיותר אנשים יקראו וילמדו את מה שכתבנו, יכירו את ההמלצות שאנחנו בעצם ייצרנו בדוח וישלחו לנו את דעתם, מה אתם חושבים על הדוח, מה צריך לשפר, מה צריך לשנות, מה צריך אולי בכלל למחוק.

טלי פלוסקוב: אגב, מה שמיוחד בעבודה של הוועדה שלנו זה שיתוף פעולה של משרדי הממשלה.

טלי פלוסקוב: רבותיי, אני רוצה להודות כאן, כבר עכשיו מהתחלה, למשרדים שליוו אותנו, ואני מדברת על משרד העבודה, הרווחה והשירותים החברתיים, אני רוצה להודות למשרד הבריאות ולצוות שהיה איתנו לאורך כל הדרך, אני רוצה להודות למשרד לשוויון חברתי, גם השרה אישית לקחה חלק לא מבוטל בדיונים וכמובן המנכ"ל של המשרד.

טלי פלוסקוב: אני רוצה להודות גם לשר ולמנכ"ל של משרד העבודה.

טלי פלוסקוב: הנה הוא בדיוק נכנס.

טלי פלוסקוב: ד"ר אביגדור קפלן, מנכ"ל משרד העבודה, הרווחה והשירותים חברתיים נמצא איתנו היום.

טלי פלוסקוב: תודה, אדוני.

טלי פלוסקוב: בדיוק דיברנו על כך שההשתתפות של המשרד הייתה מאוד חשובה לנו והאנשים שנמצאים כאן, כמו גלית מבורך שנמצאת כאן והאחרים מהצוות.

טלי פלוסקוב: אני כמובן רוצה להודות גם לכמה אנשים שעזרו לי להקים את הוועדה הזאת.

טלי פלוסקוב: הרי זה לא סוד שהוועדה הזאת לא הייתה ואף אחד לא - - - ניסו לעשות ועדה לאזרחים ותיקים, אבל בגלל סיבות כאלה ואחרות, ורובן פוליטיות, זה לא התאפשר.

טלי פלוסקוב: אני אמרתי, גם אם לא תהיה ועדה סטטוטורית לאזרחים ותיקים לא יכול להיות שאנחנו נמשיך לעבוד בשיטת כיבוי שריפות.

טלי פלוסקוב: אנחנו חייבים להסתכל קדימה, אנחנו חייבים היום כבר לחשוב מה יהיה במדינה שלנו בעוד עשר, 15 ו-20 שנה.

טלי פלוסקוב: הצטרף אלינו גם המנכ"ל של המשרד לשוויון חברתי, אבי כהן.

טלי פלוסקוב: בבקשה, אבי, הצטרף פה אלינו.

טלי פלוסקוב: בסביבות שעה עשר וחצי יבקר אותנו גם יושב ראש הכנסת, חבר הכנסת יולי יואל אדלשטיין.

טלי פלוסקוב: אני אגיד כשהוא יהיה, אבל הוא היה האדם שאפשר לי את הדרך הזאת שעשינו ביחד.

טלי פלוסקוב: כמובן גם שני יושבי ראש הוועדות, שזה ועדת העבודה, הרווחה והבריאות, חבר הכנסת אלי אלאלוף, ויושב ראש ועדת הכלכלה, חבר הכנסת איתן כבל.

טלי פלוסקוב: כל האנשים האלה הם השותפים שלנו, הם השותפים שלי והם השותפים של כל מי שנמצא כאן ולכן זה המקום להגיד להם תודה.

טלי פלוסקוב: גם בדוח שלי הייתי חייבת לקחת דף ולכתוב תודות לכל מי שאני חושבת שנכון ואתם תראו את זה בדוח.

טלי פלוסקוב: אז הדיון, איך אנחנו בונים את היום.

טלי פלוסקוב: אני אנסה בכמה מילים להציג לכם את עיקרי הדוח.

טלי פלוסקוב: אם אתם זוכרים, בדוח שלנו הצבנו לעצמנו 13 עיקרים, 13 נושאים שכל פעם היינו דנים בנושא בנפרד והרבה פעמים דיון אחד לא הספיק כדי לסיים את הנושא ואז דנו שוב.

טלי פלוסקוב: לא סיימנו את כל הפרקים, ולמרות שלא סיימנו, כמו שאמרתי, אני החלטתי שלפגרה אני לא יוצאת עד שאתם לא תראו את החלק הראשון של העבודה המשותפת שלנו.

טלי פלוסקוב: אני אציג לכם עכשיו את הנושאים שדיברנו, ברובם אני אנסה גם לגעת בהמלצות וכמובן אני אתן אפשרות לשותפים שלי להתייחס, כמובן לחברי הכנסת, נחמן שי כאן, שותף אמיתי לעבודת הוועדה ואני מקווה שיהיו עוד חברי כנסת שיבקרו אותנו במהלך הדיון.

טלי פלוסקוב: חשוב לי לדעת מה עמדתם וכמובן גם השותפים שיושבים סביב השולחן וגם מהקהל, מי שירצה, רק לעשות את זה מכובד, לא להפריע לדיון, מאוד מאוד חשוב שהדיון יהיה ענייני.

טלי פלוסקוב: לפני שאני פותחת אני רוצה להגיד עוד כמה מילים.

טלי פלוסקוב: הוועדה הזאת היא ועדה לא פוליטית, היא ועדה מקצועית לחלוטין וכנראה בגלל זה או בזכות זה הצלחנו באמת לאחד את כל הכוחות ביחד כדי להביא בשורה לאזרחים הוותיקים.

טלי פלוסקוב: הרי אנחנו יודעים שהיום במדינת ישראל חיים מיליון אזרחים ותיקים.

טלי פלוסקוב: רבותיי, מיליון.

טלי פלוסקוב: קצב הגידול של האזרחים הוותיקים הוא הרבה יותר גבוה מקצב הגידול של האוכלוסייה הכללית, אז למה שאנחנו בעוד עשר שנים נצעק געוואלד?

טלי פלוסקוב: אנחנו צריכים היום להתכונן למה שמחכה לנו בעוד עשר שנים.

טלי פלוסקוב: גם בבמות הבינלאומיות כבר דיברו ומדברים על כך שבכל המדינות, בלי יוצא מן הכלל, צריכים להתחיל לעשות הכנות להזדקנות האוכלוסייה וזה מה שאנחנו עושים.

טלי פלוסקוב: אני מסרבת לחלוטין להמשיך לעבוד בשיטת כיבוי שריפות, אלא להתחיל לעבוד לפי תכנית פעולה מוגדרת, מוערכת גם בכסף, שאנחנו נדע מה אנחנו הולכים לעשות.

טלי פלוסקוב: אתם מבינים בטח שהשלב הבא שלי יהיה מול האוצר ומול הממשלה והמטרה של התכנית היא להציג את התכנית לממשלה ולראש הממשלה כדי שייקח אותה ליישומה.

טלי פלוסקוב: (מצגת).

טלי פלוסקוב: אז אנחנו נתחיל.

טלי פלוסקוב: המטרה, אמרתי, להבטיח לאזרחים הוותיקים בישראל קיום בכבוד ובביטחון בכל תחומי החיים.

טלי פלוסקוב: לוודא שתוחלת החיים המתארכת.

טלי פלוסקוב: אנחנו יודעים כולנו שתוחלת החיים שלנו מתארכת, אנחנו מתגאים בכך ואנחנו חייבים לדאוג לכך שאיכות חיים ובריאות טובה ילוו את התהליך של הארכת תוחלת החיים.

טלי פלוסקוב: הסיסמה העיקרית של הוועדה שלנו, שאני רוצה שלכל אחד זה יישאר איפה שהוא בלב, וגם בראש כמובן, הקשישים הם לא נטל, הם נכס ואם אנחנו נדע לקחת את הנכס הזה ולהעצים אותו כולנו, כחברה, נרוויח.

טלי פלוסקוב: הנה עכשיו על המסך אתם רואים כאן וגם פה, אותם 13 עיקרים שדיברתי עליהם, אני אעבור עליהם בקצרה.

טלי פלוסקוב: הנושא של עוני, תעסוקה בפרישה, בדידות, דיור ציבורי, סיעוד בקהילה, בני משפחה מטפלים, מטפלים עיקריים, אינטגרציה ותיאום בשירותים, התעללות, עצמאים, נכס ולא נטל, פנסיה וקצבאות, בריאות, טכנולוגיה ושירותי רווחה בקהילה.

טלי פלוסקוב: אלה 13 העיקרים שאנחנו לקחנו על עצמנו.

טלי פלוסקוב: אני אתחיל מהנושא של העוני.

טלי פלוסקוב: זה היה הדיון הראשון שקיימנו וזה באמת היה דיון, בעיניי אפילו מאתגר.

טלי פלוסקוב: הביטוח הלאומי.

טלי פלוסקוב: אגב, לא אמרתי ביטוח לאומי והם שותפים אמיתיים, גם כמובן לצוות הוועדה, ולצורך העניין לנושא של עוני אני חייבת להגיד תודה לפרופ' גוטליב.

טלי פלוסקוב: הוא לא נמצא איתנו היום, אני רואה, אבל הוא ליווה והצוות שלו שהגיש לי אינספור חישובים בנושא של עוני ואני רוצה להגיד לכם שהגישה שלנו כמדינה צריכה להשתנות, אנחנו צריכים להפסיק לדבר על עוני, עוני זה מושג שלא צריך להיות במדינה.

טלי פלוסקוב: אז דבר אחד כמובן זה מיגור העוני.

טלי פלוסקוב: אנחנו לא צריכים לדבר על עוני, אנחנו צריכים לדבר על קיום נאות.

טלי פלוסקוב: אם אתם זוכרים, בדיוני הוועדה התחלנו להשתמש במושג קיום נאות, להבטיח קיום נאות לכל אזרח ותיק.

טלי פלוסקוב: אני רוצה לבטל את מדידת עוני לפי הכנסות, אני רוצה שאנחנו נתחיל לדבר לפי סל צריכה של האזרח הוותיק, כי סל הצריכה זה משהו שאנחנו יודעים מה נשאר לאותו ותיקאי, התחלנו להשתמש במילה חדשה, מה נשאר לו למחיה.

טלי פלוסקוב: אי אפשר להשוות בן אדם שמקבל מביטוח לאומי קצבת זקנה והשלמת הכנסה, גם על הנושא של הסכומים אנחנו נדבר בנפרד, ומה ההוצאות שלו, האם אפשר להשוות אדם שיש לו דיור ציבורי והמדינה כן הצליחה לדאוג לו לקורת גג לאותו אזרח ותיק שאין לו דיור ציבורי והוא צריך לשכור דירה בשוק הפרטי כאשר הסיוע שהוא מקבל מהמדינה לשכירות ממש לא מספיק?

טלי פלוסקוב: מי שמכיר את המספרים זה אפילו קצת מצחיק, הבודד מקבל 800 שקל בחודש, זוג מקבל 1,200, 1,300 שקל, תמצאו לי דירה במחיר הזה.

טלי פלוסקוב: זה אומר שמהכסף שהביטוח הלאומי מעביר למחיה לקיום נאות הם צריכים להוסיף לשכר הדירה, מה נשאר להם?

טלי פלוסקוב: לכן אנחנו צריכים פה לשנות את הגישה, הגישה צריכה להיות על בסיס ההוצאות, מסיבה אחת, שאנחנו כמדינה לא סיפקנו לו.

טלי פלוסקוב: הרי אם היינו נותנים להם דיור ציבורי והיה לנו מספיק דיור ציבורי לאזרחים הוותיקים היינו יכולים באמת את כולם לשים באותו רובד, אבל זה לא המקרה.

טלי פלוסקוב: לכן השיטה של סל-צריכה צריכה להיות בסיס לחישוב ההכנסות של האזרח הוותיק.

טלי פלוסקוב: תוספת ותק.

טלי פלוסקוב: נושא שדיברנו עליו ואני רוצה להזכירכם.

טלי פלוסקוב: אנחנו כמדינה רוצים לשפר את אלה שעבדו בארץ, שנתנו מחייהם לטובת המדינה, שילמו מסים וכן הלאה.

טלי פלוסקוב: מה יוצא לנו?

טלי פלוסקוב: יש הרבה אנשים שמקבלים השלמת הכנסה ומגיע להם תוספת ותק, כי הם עבדו, במיוחד לאור השינוי האחרון של חישוב ותק מהשנה הראשונה במקום השנה ה-11, אם אתם זוכרים שדיברנו.

טלי פלוסקוב: מה יוצא לנו?

טלי פלוסקוב: כל תוספת ותק שהאנשים יקבלו, וזה סדר גודל של 300 שקל בחודש, אם הם מקבלים השלמת הכנסה אותו סכום של 300 שקל ינוכה להם מהסכום של השלמת הכנסה, מה עשינו?

טלי פלוסקוב: רצינו לשפר והסכום הכולל שהאנשים האלה יקבלו לחשבונם, וזה מה שחשוב לנו, לכולנו, הוא אותו סכום שווה, לפני ואחרי, ולזה אנחנו לא יכולים להסכים.

טלי פלוסקוב: אם אנחנו רוצים להעביר קו הפרדה בין אלה שלא עבדו בארץ, מסיבות כאלה ואחרות, הם מקבלים קצבת זקנה והשלמת הכנסה, מגיע להם, אנחנו צריכים לדאוג שגם הם יחיו בכבוד, מצד אחר אלה שעבדו, תסכימו איתי שהם צריכים לקבל קצת יותר, ולכן הסעיף שהוספנו פה, תוספת ותק לא תיחשב כהכנסה.

טלי פלוסקוב: לתת תוספת ותק כמשהו נוסף מהמדינה, או תגידו ככה, כתודה לאלה שעבדו ותרמו למדינה.

טלי פלוסקוב: השלב החמישי זה הנושא שמדברים עליו המון לאחרונה, זה הנושא של הצמדה.

טלי פלוסקוב: הרי זה לא סוד שקצבאות זקנה היו בזמנו צמודות לשכר הממוצע במשק.

טלי פלוסקוב: כאשר המדד התחיל לעלות החליטו לשנות את זה ושינו את החקיקה והצמידו את הקצבאות למדד המחירים לצרכן.

טלי פלוסקוב: היום, כבר הרבה שנים, המדד הוא אפסי וכל הקצבאות נשארו באותו גובה כאשר המדינה שלנו מתפתחת, המחירים עולים וקצבאות זקנה לא.

טלי פלוסקוב: ההמלצה של הוועדה היא להצמיד את קצבאות הזקנה, ועכשיו תקשיבו, או למדד, או לשכר הממוצע במשק, הגבוה מביניהם, כדי שלא נצטרך כל פעם לחזור לדיונים ולחקיקות, עוד פעם לשנות לכיוון היותר גבוה.

טלי פלוסקוב: כבר עכשיו לחשוב על כך שבחקיקה תהיה הצמדה לגבוה מביניהם.

טלי פלוסקוב: התקדים הזה קיים ואפשר לעשות את זה.

טלי פלוסקוב: אני חייבת להגיד לכם שהנושא הזה גם נדון בפגישה שלי עם יושב ראש ההסתדרות, אבי ניסנקורן.

טלי פלוסקוב: אגב, הוא גם שותף, אתם רואים כמה שותפים?

טלי פלוסקוב: ואני כל פעם נזכרת בעוד מישהו.

טלי פלוסקוב: אבי ניסנקורן הוא שותף אמיתי לכל המאבקים שאנחנו מעבירים והוא גם לקח את הנושא של ההצמדה כנושא שהוא רוצה להוביל.

טלי פלוסקוב: חבר הכנסת עמיר פרץ הצטרף אלינו, בוקר טוב, בבקשה אדוני.

טלי פלוסקוב: הוא יצטרף אלינו להוביל את הנושא הזה ואני מקווה מאוד שאנחנו נצליח.

טלי פלוסקוב: דבר נוסף, האם אתם יודעים שהיום קצבאות הזקנה מחולקות לפי הגילאים?

טלי פלוסקוב: עד גיל 70 מקבלים סכום איקס, מגיל 70 עד 80 יקבל סכום וואי ומגיל 80 ומעלה מקבל סכום זד, למה?

טלי פלוסקוב: בוועדה אני שאלתי ואתם יודעים מה התשובה שקיבלתי?

טלי פלוסקוב: מאילוצים תקציביים.

טלי פלוסקוב: זה אני חושבת שאנחנו כוועדה לא יכולים לקחת כבסיס לשינויים ולכן ההמלצה שלנו זה לבטל את הדיפרנציאציה לפי הגיל בקבלת קצבת זקנה והשלמת הכנסה.

טלי פלוסקוב: מי שפרש והגיע לגיל פרישה הוא צריך לקבל קצבה והשלמת הכנסה אחידה.

טלי פלוסקוב: תראו לי קשיש, אזרח ותיק אנחנו אומרים היום, שבגיל 70 הוא צריך פחות כסף מאותו אזרח ותיק בגיל 80, אין דבר כזה, אם לא יותר.

טלי פלוסקוב: לכן אנחנו צריכים לבטל את אותה דיפרנציאציה שקיימת היום.

טלי פלוסקוב: אנחנו דיברנו על איך המדינה מתייחסת לאזרחים ותיקים, מה ההטבות שהמדינה נותנת לאותם אנשים שהקימו את המדינה, שבזכותם המדינה שלנו קמה.

טלי פלוסקוב: אני חושבת שאנחנו צריכים לתת יותר.

טלי פלוסקוב: הרעיונות שעלו בדיוני הוועדה זה פטור מתשלום בעבור תחבורה ציבורית, השתתפות ברכישת תרופות מלאה, תשלום עבור ביקור רופא, טיפול שיניים.

טלי פלוסקוב: עכשיו אני חייבת לברך כמובן את סגן שר הבריאות ושר האוצר על הרפורמה החדשה שהם קידמו וזה שכבר אני מבינה שמ-1 בנובמבר השלבים הראשונים של הרפורמה נכנסים לתוקפם והדבר הגדול שהם לקחו לעצמם זה טיפולי שיניים למבוגרים מגיל 75 ומעלה.

טלי פלוסקוב: אגב, אני רואה, ד"ר, שאת מסכימה עם מה שאני אומרת, אני רק רוצה להגיד דבר אחד, כשאני מספרת ואני הרבה נפגשת עם אנשים מבוגרים וכשאני מספרת להם על הרפורמה אז הם שואלים אותי למה ב-75, ב-75 כבר אין מה לתקן.

טלי פלוסקוב: ופה יש לי תשובה, הרי איך אנחנו התחלנו עם הילדים?

טלי פלוסקוב: התחלנו מילדים עד גיל שש ואחר כך הרחבנו.

טלי פלוסקוב: גם כאן, לפי דעתי, המדינה תצטרך אחרי שנסיים שלב ראשון להוריד את הגיל ולתת טיפולי שיניים גם בגיל יותר צעיר.

טלי פלוסקוב: אני מדברת כרגע על גיל 70 לפחות, או פחות, נראה איך אנחנו נעשה.

טלי פלוסקוב: וכמובן סיוע משפטי חינם לאזרחים ותיקים.

טלי פלוסקוב: דבר נוסף שעלה בוועדה.

טלי פלוסקוב: שמתם לב שעל דוח העוני אני קצת עוצרת יותר לעומק, כי יש שם דברים שנוגעים כמעט בכולם.

טלי פלוסקוב: קצבת זקנה זה לא רק לאנשים שמקבלים השלמת הכנסה, קצבת זקנה גם לשכבת ביניים ומעלה.

טלי פלוסקוב: כל זה אנחנו צריכים לקחת בחשבון.

טלי פלוסקוב: אפשרות לעבוד, רבותיי.

טלי פלוסקוב: דיסריגרד, מילה שאני מאוד מאוד לא אוהבת.

טלי פלוסקוב: כרגע בחקיקה יש סכום מאוד נמוך שאפשר להרוויח בלי להיפגע בהשלמת הכנסה וזה נורא חבל.

טלי פלוסקוב: אני הלכתי לתקדים של הנכים, עם החקיקה של הנכים שעלתה למדינה לא מעט כסף, ארבעה מיליארד שקל, אישרו לנכים להשתכר 3,700 שקל בלי לפגוע בקצבת הנכות.

טלי פלוסקוב: אני לקחתי את התקדים הזה והכנסתי אותו כהמלצה גם לדוח שלנו.

טלי פלוסקוב: 3,700 זה הסכום שניתן לאפשר לאלה שמקבלים השלמת הכנסה - - -

עמיר פרץ: כמה מותר היום?

טלי פלוסקוב: היום זה 1,800 אם זה זוג, סכומים מאוד נמוכים.

טלי פלוסקוב: ואגב, זה יעזור לנו, זה לא עולה לנו כסף בגדול, תנו לאנשים לעבוד, הם יכולים?

טלי פלוסקוב: הם מסוגלים?

טלי פלוסקוב: שיעבדו, הם ייצאו מהעוני בלי התערבות שלכם, אז למה לא לתת להם להרוויח יותר ולא לפגוע בזכויות שלהם?

טלי פלוסקוב: ולמה אני אומרת בזכויות שלהם?

טלי פלוסקוב: אם הבן אדם מרוויח קצת יותר השלמת ההכנסה שלו מתחילה להיפגע עד לביטול השלמת ההכנסה וביטול השלמת ההכנסה גורם להמון דברים בנוסף, כמו ביטול פטור ארנונה, ביטול הטבה בחשמל, ביטול הטבות נוספות, לתרופות לצורך העניין.

טלי פלוסקוב: אסור לנו להגיע למצב של לבטל לאנשים את הזכויות האלה שהמדינה נותנת להם.

טלי פלוסקוב: לכן תנו להם לעבוד, אל תפגעו להם.

טלי פלוסקוב: אגב, אני חייבת פה עוד נושא אחד, זה לא רשום לי בדף, אבל אני זוכרת אותו טוב מאוד, זה עומד במשימה לקראת דיון בישיבת ועדת העבודה, הרווחה והבריאות, זה הנושא של הנכים.

טלי פלוסקוב: אני חייבת להגיד לכם, זוג נכים, זוג מבוגרים, כשאחד מהם נכה השני קיבל השלמת הכנסה מהמדינה, הגיע למצב שבגלל העלאת, או בזכות, תקראו לזה איך שאתם רוצים, העלאת קצבת נכות לבן זוג בת זוגתו מפסיקה לקבל השלמת הכנסה.

טלי פלוסקוב: הם מקבלים סך הכול סכום של 100 שקל יותר ממה שהם היו מקבלים קודם, אבל ביטלנו להם את כל ההטבות כי היא לא זכאית להשלמת הכנסה.

טלי פלוסקוב: יש פה כמה דברים שצריך לתקן בדחיפות.

טלי פלוסקוב: אגב, הדבר שאני מדברת עליו היום זה לא לתכנית האב, לכן לא הכנסתי את זה, זה משהו שאנחנו צריכים לתקן עכשיו ומיד.

טלי פלוסקוב: והדבר האחרון, אנחנו דיברנו המון בנושא של מיצוי זכויות, רבותיי.

טלי פלוסקוב: האזרחים הוותיקים אלה אנשים שלצערי הרב לא יודעים לבד למצות את זכויותיהם ולכן אנחנו כחברה צריכים להירתם, אני יודעת ושמחה שבכנסת ה-20 עברה חקיקה לגבי פתיחת מרכזי מיצוי זכויות, אבל במתכונת מאוד מצומצמת.

טלי פלוסקוב: לכן אני פונה כאן גם לראשי הרשויות, גם לכל מי שמחזיק תיק של אזרחים ותיקים, ואני מקווה שיש הרבה כאלה במדינה שלנו ברשויות, לעשות את הכול כדי לפתוח מרכזים למיצוי זכויות לאזרחים הוותיקים.

טלי פלוסקוב: אתם תרוויחו, גם פוליטית וגם תנו לאנשים האלה כבוד.

טלי פלוסקוב: אני מכירה לא מעט אנשים שנמצאים בבית ולא יוצאים מהבית כי הם לא יודעים לאן ללכת, פשוט לא יודעים.

טלי פלוסקוב: תפקידנו להיכנס אליהם הביתה, להגיע אליהם ולפתוח להם את כל האופציות שהמדינה נותנת להם מבחינת מיצוי זכויות.

טלי פלוסקוב: גם כאן, הנושא של ניצולי שואה, דיברנו על זה, פה אני חייבת להגיד שהרשות לזכויות ניצולי השואה, היום בבוקר, בדרך לכאן, שמעתי פרסומת ברשת ב' שאומרת הרשות לזכויות ניצולי שואה, 'תבואו, תנצלו את הזכויות שלכם, הנה מספר טלפון'.

טלי פלוסקוב: זה גם המקום להודות למוקד הטלפוני של המרכז לשוויון חברתי שעושה עבודה נפלאה ואני שומעת מאנשים שפונים לשם ועונים להם.

טלי פלוסקוב: גם ביטוח לאומי, ורה שלום, שעושה עבודה נפלאה, גם במקום הזה ועכשיו גם הרשות לזכויות ניצולי השואה.

טלי פלוסקוב: רבותיי, התפקיד שלנו לפתוח את העיניים, למצוא את האנשים האלה שזקוקים לנו ולתת להם את מה שהמדינה כבר נותנת, אבל הם לא יודעים לקחת את זה ולכן אנחנו צריכים להיות שם.

טלי פלוסקוב: אני רוצה לדבר קצת על הנושא הבא, והוא גם נושא מאוד מעניין, הנושא של תעסוקה בפרישה.

טלי פלוסקוב: פה בנושא הזה יש הרבה ויכוחים, יש כאלה שאומרים, ונציגי הביטוח הלאומי הציגו לנו תמונה, שצריך להשוות את גיל הפרישה לגיל 70, כי תוחלת החיים עולה ואנחנו יכולים לתת לאנשים עוד להיות שותפים.

טלי פלוסקוב: אנחנו שומעים בדיוני ועדת הכספים שדנה בנושא של גיל פרישה של נשים התנגדויות מאוד רציניות למה לא.

טלי פלוסקוב: אגב, אני גם הייתי אחת מאלה שהתנגדתי מהתחלה, לפני שראיתי את התמונה הכוללת.

טלי פלוסקוב: אני שמתי לכם על המפה דוגמאות של שבע מדינות מה גיל הפרישה של גברים ונשים, זה פשוט טוב לדעת איפה אנחנו נמצאים ביחס למדינות האחרות.

טלי פלוסקוב: קודם כל גיל שווה בין גברים ונשים בכל המדינות הללו וגם הגיל שלהם, של נשים בכל אופן, גבוה משמעותית ממה שיש לנו היום.

טלי פלוסקוב: אני אומרת, אם אנחנו כמדינה נדע לתת את המעבר הזה, לדאוג למעבר הזה של נשים לגיל יותר מבוגר, אנחנו כרגע מדברים על גיל 64 ואני יודעת שיש יוזמה של יושב ראש ועדת הכספים, גפני, להצעת חוק בנושא הזה, אני חושבת שהיא ההצעה הנכונה, והאוצר כנראה יצטרך להירתם להצעה הזו וזאת ההצעה שצריכה לעבור.

טלי פלוסקוב: אני מקווה שהמעבר בשלב זה ל-64 יהיה חלק וידאגו לכל הנשים, בטח לעמיר פרץ יש מה להגיד בנושא.

עמיר פרץ: כן.

עמיר פרץ: וגם אני חייב לרוץ לוועדת חוץ וביטחון.

טלי פלוסקוב: אז זה מה שיהיה כנראה בדיון.

טלי פלוסקוב: אני אתן לעמיר פרץ להגיד כמה מילים, אחר כך אני אמשיך ביחס לגיל פרישה ותעסוקה ואז אנחנו נמשיך.

טלי פלוסקוב: בבקשה, אדוני.

עמיר פרץ: גברתי היושבת ראש, אני באמת מברך אותך ואני שמח על הדברים המאוד מלומדים ומקצועיים שאת מניחה כאן, אין לי ספק שזה ראוי להערכה, בעיקר שזאת הקדנציה הראשונה שלך.

נחמן שי: אצלנו מדברים בקול רם בפורום הזה.

עמיר פרץ: אוקיי.

עמיר פרץ: אז אני מברך את חברת הכנסת טלי, שאמנם ניסיונה כראשת עיר בערד הוא ניסיון חשוב, אבל אין ספק שהכניסה שלה לנושא של הגמלאות, של עתידה של המדינה, ומבחינתי עתידה של המדינה נבחן בדרך שבה היא מתייחסת לאלה שבנו את המדינה, לאלה שראויים לכל הערכה, ראויים לכל תשומת הלב, אבל לא רק תשומת הלב של חגיגות וסימפטיה ותעודות הוקרה ותעודות יקיר פה ויקיר שם - - -

טלי פלוסקוב: גם.

עמיר פרץ: כי עם זה לא הולכים למכולת.

עמיר פרץ: זה נחמד, זה בסדר גמור, והמדינה ובהחלט כל המוסדות יודעים להביע הערכה ולהביע הוקרה למבוגרים שחיים בתוכנו, אבל אין ספק שאת כל התחושה, הכבוד וההערכה צריך למלא גם בתוכן, בתוכן אמיתי שיש בתוכו גם תקציבים ראויים, גם תהליכים ראויים וגם התחייבות ראויה.

עמיר פרץ: אני גם רוצה לברך את חברי נחמן שי, שבאמת עוסק בנושא הזה ובכל כנסת אחר כנסת אחר כנסת הוא לא מוותר לנו.

עמיר פרץ: אנחנו ניסינו להחליף אותו כראש השדולה לגמלאים בישראל, אבל הוא לא רוצה.

נחמן שי: זה כמו לנסות להחליף אותך, עמיר, אותו סיכוי.

עמיר פרץ: אז הוא לא מוכן, הוא אומר 'זה הנושא שבו אני רוצה לעסוק'.

עמיר פרץ: אבל אני מוכרח לומר שבאמת העובדה שמדינת ישראל היא מדינה עם תוחלת חיים מאוד גבוהה זה אומר שהאוכלוסייה של המבוגרים שבתוכנו תלך ותגדל והצורך שלנו לתת את התשובות בזמן הוא צורך אמיתי.

עמיר פרץ: אי אפשר להתעלם מכך, הזמן הוא לא זמן שאפשר לעצור אותו מלכת, כל אחד יודע מה התחזיות, כל אחד יודע לקראת מה אנחנו הולכים וכל אחד יודע מה היקף ההתחייבויות.

עמיר פרץ: ואני אומר, המבחן של סולידריות במדינה זה קודם כל ביכולת שלנו לחנך את הדור הצעיר שהוא צריך לדעת לשלם על הדור של הוותיקים, כי דור לדור יביע אומר זה משפט נחמד, אבל אנחנו, לצערי, לא מחנכים מספיק את הצעירים שלנו, לומר להם 'אתם לא הגעתם למקום שנבנה במקרה, מישהו השקיע בו, מישהו עמל בו, מישהו נתן את כל יכולתו כדי שהמדינה הזו תוכל לשרת את צעיריה ולתת להם הזדמנות'.

עמיר פרץ: הצעירים בישראל צריכים להיות חלק מהתפיסה הזו, להבין כשלוקחים מהם עוד 2%, עוד 3% מס הכנסה כדי שההורים שלהם יחיו בכבוד, יתפרנסו בכבוד.

עמיר פרץ: ואני, תסלחי לי, גברתי היושבת ראש, רק בנימה אישית, אני תמיד מספר את הסיפור של אבי ז"ל, שעבד 30 שנה, לא חסר יום אחד, ואמנם הייתה לו פנסיה מאוד נמוכה, באותה תקופה לא היו חייבים לחסוך לפנסיה, אבל למזלו הוא עבד במפעל 'המברשת' בקיבוץ רוחמה ושם ההסכם הקיבוצי חייב אותם לחסוך לו לפנסיה, אז הפנסיה שלו אחרי 30 שנה הייתה איזה 3,300 שקל והיה לו מביטוח לאומי עוד איזה 2,000 שקל, אבל אני אומר לכולם, כשאני מופיע בפני צעירים, אני אומר להם 'תארו לכם שלא היו לו את ה-3,300 שקל'.

עמיר פרץ: אמנם זה סכום קטן, אבל ביחד היה לו כבר 6,000, ואז הוא יכול היה גם להרשות לעצמו לקנות מתנה לנכד, יכול היה להרשות לעצמו להיכנס בראש מורם לבית של הילדים שלו ולא להזדקק לכך שהם ישלחו לו ארוחת צהריים הביתה.

עמיר פרץ: אנחנו צריכים לשאוף לכך שהמבוגרים בתוכנו יהיו המבחן של מהי חברה צודקת.

עמיר פרץ: כל מי שמדבר על צדק חברתי ובסוף אדיש לכך שמבוגרים בתוכנו לא מסוגלים להתקיים בכבוד אומר דברי הבל, לא מתכוון לכך.

עמיר פרץ: עם כל הכבוד, אני מאוד מאוד מעריך את הדור הצעיר שרוצה לשאוף, אבל אין לי שום חשש להתייצב ולומר להם, 'אנחנו לוקחים מכם כדי שההורים שלכם יזדקנו בכבוד, אנחנו לוקחים מכם כדי שהאימהות שלכם ימשיכו להרגיש שהם חלק מהעם, חלק מהמדינה הזאת'.

עמיר פרץ: ואני באמת מאחל לכם הצלחה ומתייצב ביחד איתכם לכל משימה ולכל אתגר.

עמיר פרץ: תודה רבה לכם וכל הכבוד לכל הנוכחים.

טלי פלוסקוב: תודה רבה לחבר הכנסת עמיר פרץ.

טלי פלוסקוב: אנחנו יודעים עד כמה הוא נחוש בנושא ובאמת תודה על כך שהצטרפת.

טלי פלוסקוב: אני רואה שהצטרפה אלינו גם גב' פנינה תמנו.

טלי פלוסקוב: אז אני רוצה להמשיך, ברשותכם, עוד כמה ואז באמצע אנחנו שוב פעם נעביר לחברי כנסת.

טלי פלוסקוב: אנחנו מגיעים לנושא של פרישה ותעסוקה.

טלי פלוסקוב: אתמול בתקשורת כשהעלו את הנושא של הצגת תכנית הביניים שלנו היום כולם התעניינו בנושא הזה ואני כרגע מדברת על ביטול חובת הפרישה על פי גיל.

טלי פלוסקוב: רבותיי, אני יודעת שיש כמה הצעות חוק בנושא, כולל אני עם אראל מרגלית הצגנו, היום הוא כבר לא כאן, אבל גם עם מרב מיכאלי ודוד ביטן, גם הם הגישו הצעת חוק, אנחנו מדברים על ביטול חובת הפרישה על פי גיל.

טלי פלוסקוב: רבים מהאזרחים הוותיקים מעוניינים להמשיך לעבוד ולפי דעתי העלאת גיל הפרישה רק תתמוך במשק.

טלי פלוסקוב: יש לנו עסק עם אנשים מנוסים, אנחנו מדברים על אנשים שמסורים לעבודה, שחס וחלילה, כמו שעמיר פרץ אמר, בלי כמובן לפגוע בדור הצעיר, אבל אנחנו כל פעם שומעים במדינה שלנו שחסרים לנו אחיות וחסרים לנו רופאים וחסרים לנו עוד מקצועות, אז למה שאנחנו נחייב את האנשים האלה לצאת לפנסיה?

טלי פלוסקוב: אגב, הדבר הכי מפריע לי, אני שמעתי על כמה מקרים, אני מקווה שהם בודדים, אבל זה כנראה משהו שקורה, שמכריחים את הבן אדם לפרוש, הוא יוצא לפנסיה, עוברת חצי שנה, תשעה חודשים, קוראים לו בחזרה, הוא חוזר לעבוד, אבל השכר שלו כבר אחר לגמרי והזכויות שלו כבר לא אותן הזכויות שהיו לו.

טלי פלוסקוב: אז למה?

טלי פלוסקוב: למה לפגוע באנשים האלה?

טלי פלוסקוב: למה לא לתת להם לעבוד כל עוד הם מסוגלים כמובן וכל עוד הם רוצים?

טלי פלוסקוב: מה עשינו בזה שאנחנו מוציאים את האנשים בכוח?

טלי פלוסקוב: אנחנו מדברים ובדיון בוועדה דיברנו על כך, לתת אפשרות לנשים במיוחד לבחור מתי הן רוצות לפרוש.

טלי פלוסקוב: למה אנחנו צריכים לנעול?

טלי פלוסקוב: למה אנחנו צריכים להחליט במקומן?

טלי פלוסקוב: אם האישה בגיל 60 כבר לא מסוגלת לעבוד מסיבות כאלה ואחרות אז תנו לה לצאת, כי היא לא תורמת הרבה בעבודה בגיל כזה אם לא טוב לה, ואם יש אישה שבגיל 64 - - - ותאמינו לי, בדיוני הוועדה אני ראיתי אנשים מאוד מבוגרים שבאים ועובדים ותורמים, מצוין.

טלי פלוסקוב: אני רוצה לספר לכם משהו אישי.

טלי פלוסקוב: אבי ז"ל, הוא נפטר בגיל 72 מסרטן, אבל הוא נפטר חודש מהדקה שהוא הפסיק לעבוד.

טלי פלוסקוב: זה מה שמשאיר את האנשים בחיים, רבותיי.

טלי פלוסקוב: זה מה שאנחנו צריכים לקחת בחשבון כשאנחנו מקבלים החלטות מהסוג הזה.

טלי פלוסקוב: תעסוקת מבוגרים.

טלי פלוסקוב: איך אנחנו יכולים לעודד את המבוגרים להמשיך לעבוד?

טלי פלוסקוב: קודם כל יש ועדה לשילוב מבוגרים בתעסוקה בקהילה, לאמץ את ההמלצות של הוועדה הזאת.

טלי פלוסקוב: לתקצב 1,000 משרות בשירות המדינה לאזרחים הוותיקים.

טלי פלוסקוב: תאמינו לי, הם יכולים לעבוד והם יעשו את העבודה בצורה הכי טובה שאפשר.

טלי פלוסקוב: גם ברשויות המקומיות - - -

פנינה תמנו: אנחנו מדברים רק על שירות המדינה?

פנינה תמנו: חברות ממשלתיות - - -

טלי פלוסקוב: בוודאי, בוודאי.

פנינה תמנו: כן, זה חשוב, אז לא רק נציבות שירות המדינה.

טלי פלוסקוב: פנינה, אני רוצה רק לחדד שמה שאנחנו מציגים היום זה דוח ביניים ולכן כל ההערות, גם לחברי הכנסת - - - הצטרף אלינו מנכ"ל המוסד לביטוח לאומי, מר מאיר שפיגלר.

טלי פלוסקוב: אמרתי ואני אומרת שלביטוח הלאומי יש והיה תפקיד מאוד משמעותי בעבודת הוועדה ולכן זה המקום גם להודות למנכ"ל שמצא זמן, עם כל הלחץ שיש לו, היום להיות איתנו.

טלי פלוסקוב: אז תודה רבה, מר שפיגלר.

טלי פלוסקוב: אני רוצה להגיד, אפילו שלא לפי הסעיפים, משהו בקשר לביטוח הלאומי.

טלי פלוסקוב: הביטוח הלאומי זה מוסד שעובד על פי החוקים ואנחנו אלה שצריכים לשנות את החוקים האלה.

טלי פלוסקוב: אני כן מצפה מהביטוח הלאומי ליחס, זה בחקיקה אי אפשר לכתוב, אבל החקיקה לגבי השינויים שדיברנו ואני אעביר ואני אשמח להעביר גם שוב למנכ"ל אישית בנושא של עוני, לפי דעתי הביטוח הלאומי צריך להיות שם שותף וגורם שיוביל את כל השינויים שדיברנו עליהם.

טלי פלוסקוב: רבותיי, אנחנו מדברים שוב פעם על דיסריגרד, להפחית את שיעור הקיזוז של קצבת הזקנה כנגד הכנסת דמי עבודה מ-60% ל-30%.

טלי פלוסקוב: שוב, אנחנו פוגעים במשהו שיקר לנו.

טלי פלוסקוב: וכמו שאמרתי, להעלות את הדיסריגרד לצורך חישוב השלמת הכנסה ל-3,700.

טלי פלוסקוב: כך נשאיר את האנשים בחיים יותר זמן.

טלי פלוסקוב: הנושא של סיעוד.

טלי פלוסקוב: הנושא של הסיעוד זה נושא מאוד מאוד מורכב, אני חושב שזה הנושא שלקח לנו הכי הרבה ימים.

טלי פלוסקוב: דיברנו על סיעוד בקהילה, דיברנו על סיעוד במוסדות, ומצאנו שם המון דברים שאנחנו רוצים לשנות.

טלי פלוסקוב: מה שאנחנו אומרים, הליקויים או האתגרים שאנחנו ראינו במהלך הדיונים זה שאין פיקוח ובקרה על המטפלות שמתאימות לענף, אין הכשרה מקצועית למטפלות, הנטל על המשפחות, ואנחנו צריכים לדעת, יש לנו פרק על המשפחות ויש לנו המלצות ביניים מאוד מאוד טובות, ליקויים במרכזי יום ואין היערכות לעתיד.

טלי פלוסקוב: מה שכתוב כאן זה בעצם גם מה שכתוב בדוח מבקר המדינה, שכולנו מכירים אותו, שעשה עבודה בנושא של אזרחים ותיקים.

מידד גיסין: סליחה, בשקף הקודם, החוסרים, דיברנו בזמנו על מחסור בכוח אדם.

טלי פלוסקוב: יהיה.

טלי פלוסקוב: בוודאי שיהיה.

טלי פלוסקוב: אני אפילו זוכרת את המספר, 3,000.

טלי פלוסקוב: הדיון בוועדת הפנים בנושא של עובדים זרים כבר סגור, הוא יהיה, אנחנו עוד מחכים לתאריך, יושב ראש הוועדה בשבוע האחרון של המושב לא נמצא כאן, זה גם נושא שאנחנו מטפלים בו וזה גם משהו שצריך לטפל עכשיו, לא לתכנית בעוד עשר שנים.

טלי פלוסקוב: אנחנו ממשיכים.

טלי פלוסקוב: אנחנו אומרים ככה, לחוקק חוק ביטוח סיעודי ממלכתי אשר יבטיח ביטוח סיעודי לכל אזרח.

טלי פלוסקוב: זה משפט שאנחנו שומעים אותו הרבה.

טלי פלוסקוב: אני לא יכולה להגיד שלא קורה שום דבר, קורה והרבה, אבל אנחנו צריכים להמשיך עד שנגיע למטרה הסופית והמטרה הסופית זה ביטוח ממלכתי לכל אזרח במדינת ישראל.

טלי פלוסקוב: לקיים פיקוח ובקרה הולמים שיבטיחו טיפול מקצועי וראוי לקשיש.

טלי פלוסקוב: שוב אנחנו חוזרים למקצוע של המטפלים והמטפלות.

טלי פלוסקוב: אנחנו מדברים על הכשרה מקצועית, אנחנו מדברים על שכר הוגן, אנחנו מדברים על תנאי העסקתם, כמו מעבר מקשיש לקשיש, שהיום המדינה לא משתתפת בתשלום.

טלי פלוסקוב: אנחנו לקראת המכרז החדש, ואני קיימתי כבר כמה מפגשים עם משרד האוצר, שבמכרז החדש יהיו שינויים משמעותיים לגבי המקצוע של המטפל.

טלי פלוסקוב: רבותיי, אם אנחנו נשארים באותו מצב של היום אני חייבת להגיד לכמה אנשים כאן מהחדר שכשאתם תצטרכו שמישהו יטפל בכם לא יהיו אנשים שיטפלו.

טלי פלוסקוב: לכן אנחנו חייבים לדאוג גם לתדמיתו של המקצוע הזה.

טלי פלוסקוב: המקצוע הזה זה כמו מקצוע של אחות, זה מקצוע כמו רופא, אבל למה היחס הזה למקצוע הזה?

טלי פלוסקוב: לא ברור לי.

טלי פלוסקוב: אני אומרת שגם לנו, למחוקקים, יש בעיניי משימה, ואני גם יודעת שיש כמה חברות כנסת, גם חברי כנסת, גם עאידה תומא סלימאן וגם פנינה, ביחד אנחנו חושבים איך אפשר לשפר את תנאי העסקתם של המטפלים והמטפלות כשאנחנו יודעים שאחוז מאוד גבוה מהם אזרחים ותיקים, אנשים שממשיכים לעבוד, כשאנחנו יודעים שאחוז גבוה מהם נשים ואנחנו יודעים שאחוז גבוה מהם עולים.

טלי פלוסקוב: פה לגבי עולים אני חייבת להגיד לכם.

טלי פלוסקוב: רבותיי, העלייה של שנות ה-90 מסתיימת, זהו, זה כבר שאריות מה שנקרא.

טלי פלוסקוב: מי יעבוד אם לא הם בתנאים האלה?

טלי פלוסקוב: לכן אנחנו צריכים לדאוג גם לתנאים של אלה שעובדים היום וגם לגרום לחדשים להצטרף לצוות של המטפלים והמטפלות אחרת כל הענף יקרוס.

טלי פלוסקוב: זה מה שאנחנו רואים ואני חושבת שכולם, כל מי שיושב פה, מבין על מה אני מדברת ומסכים עם מה שנאמר כאן.

טלי פלוסקוב: אני עוצרת, נחמן יאמר כמה מילים ואנחנו נמשיך.

טלי פלוסקוב: בבקשה.

נחמן שי: בוקר טוב לכולם.

נחמן שי: קודם כל אני רוצה לברך את חברותיי, את טלי ואת פנינה, שמלוות אותנו יחד עם איציק שמולי בשדולה לאזרחים ותיקים.

נחמן שי: כפי ששמעתם, לי זו כבר הכנסת השלישית עם השדולה הזאת ואני מקווה להמשיך כמה שאפשר.

נחמן שי: אני רוצה לברך גם את שלושת המנכ"לים שהצטרפו אלינו, את אביגדור, אבי ומאיר.

נחמן שי: חשוב מאוד שהם יהיו פה וישמעו על המסקנות הראשוניות, ולידידי, פרופ' בריק, שהוא אבן היסוד לנושא של גריאטריה במדינת ישראל והוא ילווה אותנו עוד.

נחמן שי: אתה לא יכול להפסיק את זה, לפחות עוד 120 שנה, בריק.

פנינה תמנו: משימה לאומית.

נחמן שי: עוד 120 שנה, כי באמת אין מישהו שהשפיע כל כך הרבה על התחום הזה במדינת ישראל כמוך, אתה פשוט ראית את הנולד.

נחמן שי: אין מקרים רבים שאפשר לומר את זה.

נחמן שי: אנחנו נמצאים כולנו בעיצומו של מסע, מסע גדול וחשוב, לשנות את התודעה ואת התפיסה של אזרחים ותיקים במדינת ישראל.

נחמן שי: זה לא קל, אבל המציאות עושה את העבודה בשבילנו, כי ככל שיש יותר אזרחים ותיקים אנחנו מבינים וקולטים, כולנו, מילדינו דרך דור הביניים, הסנדוויץ', עד אלינו עצמנו, מה המשמעות של אוכלוסייה כל כך גדולה שמספרה מתקרב למיליון והוא צומח בסדרי גודל שאיש לא האמין.

נחמן שי: לכן הפעולה של הוועדה הזאת ופעילויות אחרות שאנחנו עושים היום יחד עם הסתדרות הגמלאים, עם שמוליק מזרחי ורוני ואחרים, הם אבני דרך במסע הזה.

נחמן שי: אני מאמין שאנחנו לא רק עושים את מה שאנחנו עושים לטובת עצמנו, אלא אנחנו מחנכים בזה את הדורות הבאים להבין שלהיות מבוגר, להיכנס לשכבת הגיל הזאת, להיות אזרח ותיק או קשיש, לא חשוב הטרמינולוגיה, זה לא לצאת ממעגל החיים, זה להישאר במעגל החיים ולהרחיב את מעגל החיים לפי האוכלוסייה הזאת.

נחמן שי: אז יש לנו יום ארוך היום.

נחמן שי: תודה רבה לכולכם שבאתם.

נחמן שי: טלי, הכדור בחזרה אצלך.

טלי פלוסקוב: תודה רבה, נחמן.

טלי פלוסקוב: אני חייבת להגיד לכם שנכון שהדיון היום מתקיים ביום האזרחים הוותיקים שהכנסת מציינת בליווי של ארבעה יושבי ראש השדולה, בראש השדולה לאזרחים ותיקים יושבים ארבעה חברי כנסת, חבר הכנסת נחמן שי, חבר הכנסת דב חנין, אנוכי וחברת הכנסת פנינה תמנו ואיציק שמולי.

טלי פלוסקוב: אז דב חנין לא, אני במקום דב חנין, למרות שהוא שותף אמיתי.

טלי פלוסקוב: באמת יש ארבעה חברי כנסת שהנושא בליבם מאוד מאוד עמוק.

טלי פלוסקוב: וזו זכות מאוד מאוד גדולה, נחמן, ופה אני אומרת גם לך, לעבוד איתכם.

טלי פלוסקוב: אני חושבת שאתה היית אחד מחברי הכנסת שהיה בדיונים הכי הרבה, אז תודה לך על כך ונמשיך לעבוד לטובת האזרחים הוותיקים.

נחמן שי: תודה.

טלי פלוסקוב: אני רוצה בהמשך למילים של נחמן, בכל אופן להגיד תודה מיוחדת.

טלי פלוסקוב: במהלך כל הדברים שאני אומרת אני חייבת חייבת להגיד תודות לאנשים.

טלי פלוסקוב: אם אני אעשה את זה בבת אחת לכולם זה יהיה משעמם, אבל פעם אחד ושניים זה יהיה מעניין.

טלי פלוסקוב: אני רוצה להגיד תודה ענקית לאדם שיושב לשמאלי היום וזה פרופ' יצחק בריק.

טלי פלוסקוב: (מחיאות כפיים).

טלי פלוסקוב: רבותיי, אני חושבת שבלי פרופ' יצחק בריק הוועדה לא הייתה ברמה כל כך גבוהה כמו שהיא הייתה.

טלי פלוסקוב: הדברים המקצועיים, הרעיונות, מה שאתם רואים בדיונים זה חלק מאוד מאוד קטן מכל הדיונים שאנחנו יושבים אצלי במשרד ובטלפונים ובמיילים וכן הלאה ולא חשוב באיזה שעה, יום או לילה.

טלי פלוסקוב: פרופ' בריק, תודה ענקית לך על הזכות לעבוד איתך.

טלי פלוסקוב: (מחיאות כפיים).

טלי פלוסקוב: אנחנו נמשיך.

טלי פלוסקוב: אני יודעת שיושב ראש הכנסת בדרך אלינו, אז אנחנו שוב נעצור כשהוא ייכנס.

טלי פלוסקוב: כמו שאתם מבינים, גם הוא לא יוכל להישאר לכל הדיון, ואני אצטרך, אני אשתדל מאוד להצטמצם כי אני מאוד מאוד רוצה לשמוע גם אתכם.

טלי פלוסקוב: אז אם אנחנו מדברים על המלצות, אני רוצה להגיע לנושא של המשפחה, בני משפחה מטפלים.

טלי פלוסקוב: שאלה שעומדת לכם על המסך, על מי חלה האחריות לטיפול בזקן הזקוק לסיוע?

טלי פלוסקוב: על המדינה או על המשפחה ואולי על שתיהן?

טלי פלוסקוב: זו השאלה ששאלנו בדיונים.

טלי פלוסקוב: אני חושבת שההמלצות שנתנו בדיון הזה הן המלצות שבאמת יכולות להיות בשורה להרבה משפחות שמתמודדות עם בן משפחה שזקוק לעזרה.

טלי פלוסקוב: לתת סיוע כספי כללי לבני משפחה מטפלים באופן קבוע ורציף בזמן הסיעוד, להקצות לבני משפחה עשרה ימי חופשה בשנה לצורך טיפול באזרח הוותיק, לאפשר לעובדים לעבוד שעות עבודה גמישות, להרחיב את שעות הפתיחה של מרכזי יום בקהילה, למה שהמקום הזה יעמוד ויעבוד רק חצי יום?

טלי פלוסקוב: להקים מערך יועצים ברשויות המקומיות, שייתנו גיבוי לבני משפחה, להקים תדריכים לסיוע לבני משפחה, לארגן קבוצות תמיכה לבני משפחה מטפלים במועדונים, מרכזי יום, מתנ"סים, כל המקומות שאפשר לשתף וללמד את בני המשפחה מה עליהם לעשות, כולל לארגן קורסים קצרים לבני המשפחה.

טלי פלוסקוב: להרחיב את אפשרויות ההשמה של זקנים סיעודיים בנופשונים לתקופות זמן קצרות ולפתח תכנית ניסיונית להקמת מרכזי יום במפעלים גדולים.

טלי פלוסקוב: מה שאני רוצה להגיד לכם פה, רבותיי, התפקיד שלנו, ורוב האנשים חושבים כמוני, להשאיר את הוותיקאי או האזרח הוותיק בבית.

טלי פלוסקוב: למה שהוא יילך לבית אבות, תגידו לי?

טלי פלוסקוב: אם יש מי שיטפל בו ואם אנחנו נעודד את המשפחה לטפל בו ואם אנחנו ניתן למשפחה את הכתף והחיבוק רק על העובדה שהוא ממשיך לטפל בבן המשפחה שלו, ואני מבינה שרוב האנשים רוצים אבל הם לא מסוגלים.

טלי פלוסקוב: אגב, לשם גילוי נאות גם אני.

טלי פלוסקוב: אמי נמצאת בבית אבות כי אני עובדת 24 שעות שבעה ימים בשבוע, אצלי זה מקרה אבוד מה שנקרא, אבל אחותי כן ובני משפחה אחרים, אם אנחנו ניתן להם קצת את הכתף והחיבוק כדי שלא יוותרו כל כך מהר על בן המשפחה שלהם זה מאוד יכול לעזור, גם למשפחה וגם לאותם אנשים להישאר בבית, לראות את הנכדים, להיות בחגים ביחד, לשבת ולקבל שבת עם המשפחה.

טלי פלוסקוב: רבותיי, אלה דברים שאי אפשר להחליף אותם בשום דבר ולכן אני כן חושבת שאנחנו כמדינה צריכים לעודד את אלה שרוצים להשאיר את בן המשפחה בביתם.

טלי פלוסקוב: אלה ההמלצות שאנחנו הכנסנו, אני אשמח לעוד רעיונות, תעבירו לנו בהמשך.

טלי פלוסקוב: הנושא של בדידות.

טלי פלוסקוב: הנושא של בדידות עלה בוועדה גם כהצעה לסדר שהעלינו, קבוצת חברי כנסת במליאת הכנסת.

טלי פלוסקוב: אני סיפרתי בוועדה ואני אספר גם עכשיו, על אחד מהמקרים, לפי דעתי מקרה שהאריך חיים של אדם בכמה שנים טובות.

טלי פלוסקוב: כפי שהבנתם אני כיהנתי כראש עיריית ערד, הגיעו אליי קבוצה של אזרחים ותיקים בבקשה להקים אנדרטה לזכר הנופלים של מלחמת העולם השנייה.

טלי פלוסקוב: הם הגיעו, שלושה אנשים, ואמרו 'יש לנו אדם, איש מבוגר, הוא בבית', אבל הוא אדריכל ברמה מאוד גבוהה, שמו, היום אני יכולה להגיד, אדוארד מלקוב ז"ל, 'והוא יהיה מסוגל לעשות לנו פרויקט לאנדרטה, אבל הוא מאוד חולה, הוא בבית, הוא לא יוצא מהבית תקופה מאוד ארוכה'.

טלי פלוסקוב: ואז אמרתי להם, 'אתם יודעים מה?

טלי פלוסקוב: בואו נבקר אותו ביחד'.

טלי פלוסקוב: יצאנו אליו ביחד הביתה.

טלי פלוסקוב: אני חייבת להגיד לכם, על המיטה מצאתי אדם בצבע יותר לבן מהנייר הזה, בקושי מדבר, וכשהתחלתי לספר לו מה המליצו עליו ושהוא יכול וכן הלאה, אני אמרתי לו 'אני כן מבקשת ממך לקחת את המשימה הזו ולהכין לי פרויקט כדי שנוכל ליישם ולהקים בערד אנדרטה לזכר הנופלים במלחמת העולם השנייה', ואמרתי לו שאני מזמינה אותו למשרד שלי עוד יומיים.

טלי פלוסקוב: רבותיי, תאמינו או לא תאמינו, אחרי יומיים האדם הזה נכנס אליי למשרד, צבע הפנים שלו ורודים, החליפה שהייתה עליו והעניבה שהייתה עליו, הייתה לי תחושה שהבן אדם חזר לחיים.

טלי פלוסקוב: אני רוצה לעדכן אתכם, כן, הוא הקים, הוא עשה את הפרויקט ואנחנו הקמנו ביחד את האנדרטה.

טלי פלוסקוב: אני מזמינה את כולם לבקר באנדרטה בערד, היא נמצאת בשכונת גבים ושמו מופיע שם היום.

טלי פלוסקוב: הוא זכה לראות את האנדרטה, הוא זכה להיות בפתיחה, לצערי הרב שנה אחרי זה הוא הלך לעולמו.

טלי פלוסקוב: אני אומרת שאם לא החברים שלו באו וגרמו לי להגיע אליו ולערב אותו באיזה שהיא משימה שהחזירה אותו לחיים, זו יכולה להיות דוגמה לבדידות, רבותיי.

טלי פלוסקוב: לפני שבאנו הבן אדם הזה היה לבד.

טלי פלוסקוב: לכן גם בנושא של בדידות אמרנו, כמה שיותר אנשים, לפתוח את העיניים ולהסתכל, כל אדם שנמצא על ידכם, אולי הוא זקוק לעזרה, אולי הוא זקוק לתשומת לב, אולי הוא זקוק לארוחת בוקר וכשאני עושה בבוקר אצלי בבית, אז אני אכין לו גם איזה משהו כזה כיפי.

טלי פלוסקוב: כולנו בני אדם ואסור לשכוח את בני האדם האלה, זה צריך להיות כל הזמן איתנו.

טלי פלוסקוב: לפני שאני עוברת לנושא של האינטגרציה, כי פה יש הרבה ויכוחים, היום אני כבר קיבלתי התייחסות של אחד ממשרדי הממשלה, אבל זה נושא מורכב, אני כן אדבר עליו, בכל אופן אני פה מביעה את עמדתי.

פנינה תמנו: מבזבזים כספים על משרדים שלא רלוונטיים, אז כשיש צורך שיקימו.

טלי פלוסקוב: נכון, ולפי דעתי זה לא יהיה בזבוז, להיפך, זה חיסכון מאוד גדול למדינה.

פנינה תמנו: ברור, חד משמעית.

טלי פלוסקוב: כי היום אנחנו נמצאים במצב שיש קשישים שמקבלים טיפול בכמה משרדים בו זמנית ויש כאלה שלא מקבלים מאף אחד.

טלי פלוסקוב: אני מקבלת הודעה שיושב ראש הכנסת יורד עכשיו אלינו, לכן אני לא מתחילה ואנחנו נקבל אותו ואחר כך נמשיך.

טלי פלוסקוב: אז אנחנו מדברים על האינטגרציה והסוגיה שעלתה בדיונים זה שהמשרד הזה עובד מצוין, אבל הוא לא יודע מה עושה משרד אחר, שגם הוא עובד מצוין, אין קשר ביניהם, למרות שאני שמעתי בוועדות על ועדות משותפות ועל דיונים משותפים, כולל, לצורך העניין, הנושא של רפורמה של סיעוד.

טלי פלוסקוב: אני יודעת שיש שם צוות בין משרדי שיושב ביחד ועובד, אבל זה לא פשוט.

טלי פלוסקוב: זה שלושה משרדים שצריכים להתארגן, שלושה, אפילו ארבעה, אפילו חמישה, יש לנו גם את משרד השיכון ומשרד הפנים.

טלי פלוסקוב: לכן עלה בדיון בוועדה, ואני חייבת להגיד לכם שבפרסומים בפייסבוק, שאני תמיד מעדכנת את הציבור על הדיונים והעליתי את הסוגיה הזאת שעלתה פה כרעיון, אתם פשוט לא מבינים איזה תמיכה הרעיון הזה קיבל מאזרחים ותיקים.

טלי פלוסקוב: במקום שהאזרח הוותיק יתרוצץ בין כמה משרדים כדי לקבל את מה שמגיע לו הוא צריך להגיע לפקיד אחד, הפקיד הזה, שקוראים לה מירי לצורך העניין, צריכה להיות מסוגלת לתת לו מענים לכל הנושאים שאנחנו מדברים עליהם, כולל 13 העיקרים שדיברנו בהם.

טלי פלוסקוב: הכול היא צריכה לדעת, בכל היא צריכה להיות זמינה, בכל היא צריכה להיות נגישה וזה יהיה היחס שלנו כמדינה לקשיש.

טלי פלוסקוב: וגם סיפרתי בוועדה, ארגונים פרטיים יודעים לתת שירות לאזרחים ולמה אנחנו כמדינה לא יודעים?

טלי פלוסקוב: אנחנו כמדינה צריכים לשנות את היחס לאזרח הוותיק.

טלי פלוסקוב: אני כן משתמשת במשפט לתת להם שירות.

טלי פלוסקוב: שירות, רבותיי.

טלי פלוסקוב: אנחנו נותנים להם מה שמגיע להם ושירות זו מילת המפתח כאן.

טלי פלוסקוב: טוב, כאן ההמלצה שלנו הייתה להקים משרד ממשלתי מאוחד לענייני האזרחים הוותיקים, שהוא יאגד את כל הפונקציות הנוגעות לאזרחים הוותיקים בכל משרדי הממשלה, כולל תקציבים.

טלי פלוסקוב: לא רק מי שנותן הוראות וכאלה, לא, המשרד חייב להיות בעל כוח משמעותי, בעל כוח השפעה ובעל כוח החלטה ובעל כוח הכרעה.

טלי פלוסקוב: אני כרגע מדברת גם על הכסף כמובן.

טלי פלוסקוב: וגם ברשויות המקומיות, להקים ברשויות המקומיות יחידה מקומית, מחלקה לאזרחים הוותיקים.

טלי פלוסקוב: היום יש יועץ בכל עיר, יועץ לראש העיר לענייני אזרחים ותיקים, צריכה להיות מחלקה.

טלי פלוסקוב: אני מתכבדת לארח כאן את יושב ראש הכנסת, חבר הכנסת יואל יולי אדלשטיין.

טלי פלוסקוב: בבקשה, אדוני.

טלי פלוסקוב: קודם כל כמובן אני רוצה להתחיל מלהודות ליושב ראש הכנסת, זה לא מובן מאליו, אני חייבת להגיד לכם, אתם בטח רואים מה הולך בכנסת היום, אבל עדיין חבר הכנסת יולי אדלשטיין מצא זמן להיות איתנו וזה אומר שהנושא הזה הוא חשוב.

טלי פלוסקוב: אני רק רוצה להגיד לך שבתחילת דבריי אמרתי שהוועדה הזאת קמה בזכותך.

טלי פלוסקוב: הרי אתה יודע כמה דיונים אצלך במשרד ישבנו וחשבנו איך בכל אופן, עם המגבלות שיש לנו, כן להקים ועדה או גוף או קבוצת אנשים שתטפל בנושא הזה ולכן לך יש חלק מאוד גדול בעבודת הוועדה.

טלי פלוסקוב: על כך מגיעה לך תודה, אני חושבת שלא רק ממני, אלא מכל השותפים שלי וגם מהאזרחים הוותיקים.

טלי פלוסקוב: האזרחים הוותיקים היום מרגישים שיש פה באמת מישהו, כרגע אני מדברת על קבוצת חברי כנסת וקבוצת נציגים של כל המשרדים והארגונים שנמצאים איתנו היום, שבאמת הנושא של אזרחים ותיקים חשוב להם.

טלי פלוסקוב: אדוני, אני אמרתי ואני אומרת, היום במדינה יש מיליון אזרחים ותיקים ואוכלוסיית הוותיקים גדלה ביחס הרבה יותר גבוה מגידול האוכלוסייה הכוללת.

טלי פלוסקוב: לכן אנחנו, כמדינה, חייבים לחשוב, כבר היום, מה מחכה לנו ומה מצפה לנו בעוד 20 שנה כדי שנפסיק לעבוד בשיטת כיבוי שריפות, כדי שלא ניתקע בסוגיה, כמו לדוגמה, הרי מה?

טלי פלוסקוב: לפני עשר שנים לא ידענו שהרבה אנשים במדינת ישראל יהיו ללא פנסיה?

טלי פלוסקוב: ידענו, אבל לא נערכנו נכון לזה, אלא עכשיו, כשהמכה כבר הגיעה אנחנו מתחילים לחפש פתרונות.

טלי פלוסקוב: לכן המטרה שלנו היא באמת להסתכל קדימה, המטרה שלנו גם לפתור את הבעיות הרלוונטיות נכון להיום, אבל בדרך גם לחשוב על מה מצפה למדינה שלנו בעוד עשר שנים, 20 שנה וזה מה שאנחנו עושים, ובעיניי בהצלחה גדולה.

טלי פלוסקוב: זה בכל אופן מה ששמענו.

טלי פלוסקוב: בבקשה, אדוני, אנחנו כמובן ניתן לך להגיד לנו כמה מילים.

טלי פלוסקוב: נשמח לשמוע.

יולי יואל אדלשטיין: תודה, קודם כל תודה לסגנית יושב ראש הכנסת, חברת הכנסת טלי פלוסקוב.

טלי פלוסקוב: אולי לפני דבריך אני בכל זאת אעניק את הדוח?

יולי יואל אדלשטיין: מה שתגידי.

יולי יואל אדלשטיין: אולי אני אגיד דברים שליליים ולא תרצי ל - - -

טלי פלוסקוב: תראו, רבותיי, זה דוח ביניים, כמו שאמרתי לכם.

טלי פלוסקוב: הדוח הזה יפורסם באתר האינטרנט של הוועדה, כל אחד יוכל ללמוד את הדוח הזה, ואני אמרתי, אולי הדבר המיוחד אצלנו שהדוח הזה הוא לא זה מה שאמרנו וזהו, לא, הדוח הזה מיועד לשיתוף הציבור.

טלי פלוסקוב: אנחנו רוצים שהציבור יגיד מה הוא חושב על הדוח הזה, מה הרעיונות, מה הם חושבים שצריך לשנות, מה הם חושבים שצריך להוסיף ומה הם חושבים שצריך אולי למחוק לגמרי, אולי אנחנו חושבים לא נכון.

טלי פלוסקוב: אז, אדוני, זה דוח הביניים של הוועדה שלנו, כבוד גדול מאוד להעניק לך את הדוח.

יולי יואל אדלשטיין: תודה.

טלי פלוסקוב: תודה לך.

טלי פלוסקוב: עכשיו אתה יכול להגיד, אחרי שאתה מחזיק בדוח.

יולי יואל אדלשטיין: תודה רבה.

יולי יואל אדלשטיין: עוד פעם תודה רבה לחברת הכנסת טלי פלוסקוב, חברת הכנסת פנינה תמנו שטה, כל הבכירים מן המשרדים השונים שנמצאים כאן, יועצים, בוודאי כל המוזמנים.

יולי יואל אדלשטיין: תראו, כששואלים אותי מה הייתי רוצה לשנות לפעמים בפעילות של הממשלה, הכנסת ושל הנהגת המדינה, אני בדרך כלל קובל על היעדר תכנון לטווח ארוך.

יולי יואל אדלשטיין: זו לא רק בעיה ישראלית, זו בעיה עולמית, התכנון הוא במושגים של קדנציות ויש רק מדינות בודדות, אפילו ביקשתי למצוא לי קצת חומרים על זה, יש מדינות בודדות שיודעות בצורה מסודרת לעשות תכנון לטווח ארוך.

יולי יואל אדלשטיין: הפינים, למשל, ידועים בזה ועוד כמה מדינות.

יולי יואל אדלשטיין: אני חושב שכאן, כשפנתה אליי חברת הכנסת טלי פלוסקוב עם בקשה להקים ועדה בכנסת שתטפל בתכנית אב לאוכלוסייה הבוגרת אני הייתי בדילמה מאוד רצינית, כפי שטלי כבר רמזה.

יולי יואל אדלשטיין: סירבתי ודאי להקים ועדה חדשה, לטעמי יש גם ככה יותר מדי ועדות בכנסת שזה פוגע בפעילות של חברי הכנסת, אבל הבנתי את הצורך והיא שכנעה אותי בצורך בהקמת איזה שהוא גוף והגענו למתכונת הנוכחית של הוועדה ואני שמח מאוד שלא בוזבז זמן ואתם כבר יוצאים עם איזה שהוא דוח ביניים.

יולי יואל אדלשטיין: זה לגבי היחס הכללי, ודאי ספציפית על מהות דיוני הוועדה אני חושב שכאן, בדיוק כפי שאמרת, הנתונים ידועים, אנחנו כולנו מברכים על תוחלת החיים שעולה ועוד תעלה במדינות מפותחות, זה נתון ידוע, ברור שלדבר הזה יש השלכות בכל מיני תחומים, ועוד פעם, אנחנו יודעים לתת פתרונות אד-הוק בכל מיני תחומים ואנחנו עוסקים בכל מיני ויכוחים ואנחנו כולנו שומעים את הוויכוחים האלה לגבי למשל גיל הפרישה.

יולי יואל אדלשטיין: זה ויכוח מאוד מעניין, אבל הוא, לדעתי, ויכוח סרק, אם אנחנו מנתקים אותו מעוד עשרה או 20 נושאים נוספים שקשורים, כפי שאמרנו, לכל המצב של גידול האוכלוסייה הבוגרת במדינת ישראל, ועוד פעם אני אציין, בעולם בכלל, לפחות במדינות המפותחות, ואיך אנחנו כמדינה מתמודדים עם זה.

יולי יואל אדלשטיין: ברוך ה', גם באופן ספורדי, אבל הופיעו כל מיני תכניות שמדברות לא רק על איך לעזור לאוכלוסייה המבוגרת, אבל גם מה מקבלים מן האוכלוסייה שכבר נמצאת בגמלאות והפרויקטים מדברים בעד עצמם ואני בטוח שזה רק קצה הקרחון ממה שהחברה יכולה להרוויח מניצול נכון, ניצול במובן החיובי של המילה בוודאי, של היכולות שהצטברו באוכלוסייה, שכן, היא כבר בפנסיה, אבל היום מצחיק אפילו לדבר על מישהו שהוא בן 70 או בת 70 במושגים של אדם שרק יושב בבית רגל על רגל, זו כבר תקופה אחרת לגמרי.

יולי יואל אדלשטיין: יחד עם זה, וטלי גם הזכירה את זה, יש אוכלוסיות שהן חסרות הכנסה קבועה, וזה לא בגלל שלא עבדו וזה לא בגלל שלא השקיעו ואני חושב שזה גם צריך להיות מענה כחלק ממכלול הבעיות.

יולי יואל אדלשטיין: אז אני בשמחה רבה אעיין בדוח הביניים ואני מקווה מאוד שהפעילות של הוועדה הזאת תימשך ואני באמת מאחל, לא לך ולא לוועדה, אלא לכולנו, שתהיינה תוצאות שגם יאומצו על ידי הממשלות הבאות ואנחנו נראה באמת כאן טיפול כולל בסוגיה הזאת, לא פעילות של משרד ספציפי, לא פעילות של ועדה ספציפית, אלא טיפול כולל בממשלה ובכנסת לטווח ארוך, כך שאלה מאיתנו שכבר מתקרבים להגדרות של האוכלוסייה הבוגרת יוכלו באמת לראות שהטיפול הוא נכון וניתן בצורה שמדינת ישראל ראויה לה.

יולי יואל אדלשטיין: אז תודה רבה לכם עוד פעם, אני מתנצל שזו גיחה קצרה, אבל זה המקסימום שיכולתי לעשות בנסיבות של היום

טלי פלוסקוב: ברור והיא מאוד מוערכת ותודה רבה, אדוני.

טלי פלוסקוב: אני רק רוצה לפני שאתה קם והולך, ואני מבינה שיש עוד הרבה עניינים, אני רוצה לנצל את ההזדמנות ולהודות, אמרתי את זה, אבל אני רוצה שזה יהיה בנוכחותך, למשרדי הממשלה ששיתפו פעולה יוצאת מן הכלל עם הוועדה שלנו, ולמה שיתפו?

טלי פלוסקוב: משתפים, כי אנחנו ממשיכים לעבוד, נכון?

טלי פלוסקוב: המוסד לביטוח לאומה ומשרד העבודה והשירותים החברתיים ומשרד הבריאות והמשרד לשוויון חברתי, וגם שרים אישית היו מעורבים והארגונים כאן, וזה אומר שהנושא הוא באמת מאוד מאוד חשוב.

טלי פלוסקוב: אני חושבת שזו באמת זכות מאוד גדולה לעבוד עם האנשים האלה.

פנינה תמנו: ופרופ' יצחק בריק.

טלי פלוסקוב: ופרופ' יצחק בריק, זה כבר אמרתי, אני פשוט לא רוצה לחזור על הדברים, אבל כן, יש לי פה צוות נפלא ואני חושבת שאם אני אעבור אחד אחד על מי שיושב פה סביב השולחן, כל אחד שווה חמש דקות זמן.

טלי פלוסקוב: לכן אני באמת רוצה להודות לך שוב ותודה שמצאת את הזמן להגיע אלינו.

יולי יואל אדלשטיין: תודה רבה וסליחה על קוצר הביקור.

טלי פלוסקוב: טוב, רבותיי, אנחנו ממשיכים.

טלי פלוסקוב: שוב תודה ליושב ראש הכנסת שכיבד אותנו בנוכחותו.

טלי פלוסקוב: אתם יודעים מה?

טלי פלוסקוב: אחת מההצלחות שלנו, של הוועדה, היום עלינו מדברים, היום יודעים עלינו, יודעים שקמה ועדה, יודעים שהוועדה עובדת.

טלי פלוסקוב: אני יודעת שכל אחד מכם מספר ואני שומעת פה ושם בפגישות פנימיות שאתם מדברים על מה שקורה בוועדה וזה מחלחל גם לאזרחים הוותיקים, הם יודעים שיש פה מישהו שדואג להם, רבותיי, וזאת המטרה.

טלי פלוסקוב: זו המטרה שלנו.

טלי פלוסקוב: אז שוב לגבי האינטגרציה, אני חוזרת ואומרת שההמלצה שלנו היא להקים משרד ממשלתי מיוחד לצרכים של האזרחים הוותיקים.

טלי פלוסקוב: אני חושבת שמיליון איש, מגיע להם, מגיע להם משרד שיטפל בהם.

טלי פלוסקוב: אני רוצה לתת לחברת הכנסת פנינה תמנו להגיד כמה מילים, אבל אחר כך, ברשותכם, אני מאוד רוצה שהמנכ"לים יגידו כמה מילים, מנכ"ל הביטוח הלאומי, משרד העבודה והמשרד לשוויון חברתי.

טלי פלוסקוב: בבקשה.

פנינה תמנו: תודה לך, גברתי היושבת ראש.

פנינה תמנו: קודם כל אני רוצה לברך על היום הזה וכמובן את כל האורחים שהגיעו לכאן.

פנינה תמנו: באיזה שהוא שלב כבר נאלצו לסגור את הרישום וזה כבר סימן משמח וחשוב על המעורבות של האזרחים הוותיקים במה שמתרחש כאן.

פנינה תמנו: אני חייבת לומר, יש לכם בית, אני חושבת שאחד הדברים, ואני תמיד מספרת את זה, אחד הדברים שחזרתי מהכנסת ה-19 לכנסת הזאת, כי היו לי שלוש שנים שלא הייתי כאן, וראיתי שהתקדמו, כי יש הרבה דברים שנתקעו, זה התחום הזה.

פנינה תמנו: חברת הכנסת טלי, אני חושבת שהעבודה הנפלאה פה מעידה על כך שהכנסת יודעת להיות מי שעומד בראש המחנה כדי להוביל פה שינויים.

פנינה תמנו: אז נכון, אין משרד עדיין שהוא המתכלל.

פנינה תמנו: בעבר היה ולצערי שינו את זה והפכו את זה למחלקה בתוך המשרד לשוויון חברתי, שזו לדעתי הייתה טעות, למרות שהיום הם עושים באמת את המרב והמיטב, אני יודעת כמה המנכ"ל שנמצא כאן איתנו מתאמץ, ועדיין אני חושבת שהדוח הזה, דוח הביניים, הוא יהיה המתווה שיביא אחריו את כל המשרדים לשיתוף פעולה.

פנינה תמנו: את בירכת על שיתוף הפעולה וטוב שהמנכ"לים נמצאים כאן כי בסופו של דבר אף אחד לא עושה טובה לאזרחים הוותיקים, אף אחד לא עושה טובה לזקנים, זו חובה שלנו ואתם הרווחתם את זה בזכות מי שאתם, בזכות מה שאתם בשבילנו ובשביל כל אחד ואחת.

פנינה תמנו: אני חושבת שמדינת ישראל תיבחן על זה, היא נמדדת על זה.

פנינה תמנו: לצערי השיח הוא קודם כל בשינוי התפיסה, אפילו בתחום התעסוקה, לחשוב שאלה אנשים שיצאו מכלל שימוש, איזה מין תפיסה מעוותת ולא נכונה, הרי בסופו של דבר אצלכם הידע, אצלכם הניסיון, אתם עם הסובלנות, אתם עם היכולת להתוות דרך וחינוך, ואתם יודעים מה?

פנינה תמנו: היום אני אומרת לעצמי תודה שחונכתי, תודה לאל שחונכתי על זה שאני צריכה לקום 20 פעם ביום, כל פעם הייתי צריכה לקום כשנכנס איזה מבוגר ואז הייתי תמיד מקטרת, היום אני מבינה למה זה חשוב.

פנינה תמנו: המילה זקן וזקנה זה לא דבר שצריך להתבייש בו, כי זקנה מביאה איתה משוואה של חוכמה, של ערך.

פנינה תמנו: את דיברת על כך שאנחנו צריכים לייצר מעטפת קהילתית ביישובים.

פנינה תמנו: אל תשליכני לעת זקנה, לא צריך להביא את ההורים שלנו לבתי אבות.

פנינה תמנו: לא כולם, יש כאלה שכנראה יצטרכו את המעטפת הזאת, אבל מחובתנו לייצר את המסגרות הנכונות בתוך הרשויות עצמן.

פנינה תמנו: את יודעת כמה אגפים יש, אני ואת מכירות את האגפים, את היית ראשת עיר, יש אגף קליטת עלייה, אגף נוער, האם האזרחים הוותיקים, לא מגיע להם שיהיה להם אגף, שאנשים שאמונים על כספי הציבור לא יקדמו, שיהיה פה משרד שמתכלל?

פנינה תמנו: בוודאי.

פנינה תמנו: אני חושבת שהדוח הזה הוא סנונית ראשונה לקראת מה שחייב לקרות.

פנינה תמנו: אני ראיתי דוח על אותם משרדים, משרדי ממשלה שצריכים להיסגר, כי הם רק בזבוז כסף.

פנינה תמנו: אם זה המשרד לאסטרטגיה ומשרדים נוספים.

פנינה תמנו: אני חושבת שגם אם יש ליקויים וגם אם זה תורה שלמה של מדיניות ציבורית בכל מה שקשור לראייה לטווח רחוק עדיין יש פה סוגיה, כמו שאמרתי, שמבחינתי היא כן קיבלה התקדמות משמעותית מהכנסת הקודמת לכנסת הזאת.

פנינה תמנו: ובצער, בגלל כל אותן תופעות התעללות שראינו, אבל זו הזדמנות שאנחנו לא צריכים להרפות.

פנינה תמנו: יש פה, כמו שטלי אמרה, קבוצת חברי כנסת שיהיו לצדכם ואיתכם.

פנינה תמנו: טלי, אני חייבת להגיד עוד משהו, לגבי 1,000 המשרות עם נציבות שירות המדינה, יותר נכון זה היה שירות המדינה, כך שזה כולל גם את - - -

טלי פלוסקוב: היום יש רק 60.

פנינה תמנו: 60 רק?

פנינה תמנו: זה בושה וחרפה.

פנינה תמנו: אני רוצה לומר לך, אני למשל הבנתי, חלק מהמעסיקים שדיברו איתי אמרו שהם צריכים לשלם כדי להשתתף באיזה תכנית שקשורה להעסקה של אזרחים ותיקים.

פנינה תמנו: אני אומרת מה פתאום?

פנינה תמנו: הרי למדינה יש את הכלים לתמרץ מעסיקים ולתת, אם צריך, הטבות מס, שיפתחו את הדלת.

פנינה תמנו: נכון בהתחלה זה נראה שהם עושים את זה בשביל המס ובשביל התמרוץ, אבל אחרי שנה, שנתיים, הם יבינו שזה כוח האדם הטוב ביותר שיש במשק.

פנינה תמנו: אז אני שוב מברכת על היום הזה, אנחנו ניפגש גם באודיטוריום, אני נאלצת לצאת לוועדות נוספות, יש דיונים נוספים, ותודה רבה.

טלי פלוסקוב: ברור, אני אצטרף אליכם אחרי.

פנינה תמנו: תודה רבה.

טלי פלוסקוב: תודה רבה, פנינה תמנו.

טלי פלוסקוב: אני רוצה עכשיו להזמין את מנכ"ל הביטוח הלאומי, מאיר שפיגלר.

טלי פלוסקוב: אבל לפני שאתה מדבר אני רוצה, אדוני, באמת לשבח את צוות מחלקת המחקר והתכונן, פרופ' גוטליב, אמרתי את זה, אתה לא היית, אני חוזרת על זה, פרופ' גוטליב דניאל, מירי, שהיא פשוט מקסימה, גבריאלה ושאר הצוות שהיה אצלנו בדיונים.

טלי פלוסקוב: אני גם ראיתי שחבר'ה צעירים התחילו לעבוד שם, זה טוב להכניס אותם, ועל תרומתכם באמת המשמעותית בנושא העוני.

טלי פלוסקוב: לכן, אדוני, היה לי חשוב להגיד את זה.

טלי פלוסקוב: כמובן אגף הסיעוד שהיה איתנו בדיונים.

טלי פלוסקוב: הם היו כמעט בכל הדיונים, נציגי הביטוח הלאומי, כי באמת הנושאים שקשורים לאזרחים ותיקים הם מאוד קשורים לביטוח הלאומי ולכן כל נציג שלך היה ראוי בוועדה.

טלי פלוסקוב: יש לנו כמה סוגיות שאנחנו צריכים לטפל, אבל אנחנו עובדים, אני קוראת לזה עבודה, אבל בכל אופן אני מצאתי לנכון להודות כי זה היה מאוד משמעותי ומאוד מקצועי.

טלי פלוסקוב: תודה, אדוני.

מאיר שפיגל: תודה רבה ליושבת ראש הוועדה.

מאיר שפיגל: אני אתחיל דווקא מהסוף להתחלה, דיברתם על הקמת משרד ממשלתי, אז כל עוד לא יוקם המשרד בפועל זה המוסד לביטוח לאומי ואכן אנחנו עושים כל שלאל ידנו כדי שכל הנושאים שנוגעים לכלל האוכלוסייה, ובהקשר הזה לאזרחים הוותיקים, יתבצעו ויוכלו לקבל מענה ושירות במסגרת אחת.

מאיר שפיגל: הנושאים, לא מעט הנושא הזה, עם מנכ"ל משרד העבודה והרווחה, ד"ר אביגדור קפלן, וכמה ממשרדי ממשלה נוספים, יושב לצדי כאן מנכ"ל המשרד לשוויון חברתי, משרד הבריאות, משרד התחבורה, אנחנו מעוניינים לדאוג לכך שהשירות באמצעות המוסד לביטוח לאומי יהיה שירות מתכלל, זאת אומרת אם יש זכויות שמגיעות לתושב ותיק שאפשר יהיה לתכלל אותן במסגרת אחת, במקרה הזה באמצעות כל עובדי ועובדות המוסד לביטוח לאומי.

מאיר שפיגל: אנחנו פועלים בנושא.

מאיר שפיגל: יש לנו כמה פרויקטים שהולכים להתרחב ולהיות בפריסה ארצית, כרגע הם במסגרת פיילוטים ואנחנו מאמינים שבטווח הנראה לעין הם יהפכו להיות כלל ארציים ובאמצעות אותם פרויקטים הרעיון הוא לספק את כל השירותים, כפי שציינת חברת הכנסת טלי פלוסקוב.

מאיר שפיגל: מדובר בזכות מלאה, אף אחד לא עושה טובה ואף אחד לא יוצר איזה שהיא סיטואציה שצריכים לבוא ולהודות עליה, זו זכות מלאה של כל האזרחים הוותיקים ושלנו, כמי שאמון על מתן השירותים לכל האזרחים הוותיקים.

מאיר שפיגל: יש פרויקטים שנמצאים בצנרת, אני מקווה מאוד שהם ייצאו מן הכוח אל הפועל בעתיד הקרוב כאשר עיקרם לשפר את השירות, לייעל אותו, לפשט אותו, להנגיש אותו לציבור הרחב ובעיקר לספק אותו בצורה מכובדת לכלל התושבים.

מאיר שפיגל: אנחנו מעוניינים להביא את השירות אל האזרחים הוותיקים ולא לגרור אותם לבקש אותו.

מאיר שפיגל: במילים אחרות, ככל שבאמצעות המידעים שהיום הם יחסית די מקיפים שנמצאים ברשותנו נוכל לספק את השירותים מבלי שבכלל יפנו אלינו אנחנו נהיה המאושרים מכך.

מאיר שפיגל: ואכן יש לא מעט דיונים, גם בוועדה בראשותך, כבוד יושבת הראש, שאנחנו שותפים להם ויש כאן המלצות טובות מאוד שאנחנו מזדהים איתן לחלוטין, שמעתי חלק מהדברים כשנכנסתי.

מאיר שפיגל: הייתה ועדה בראשות יוסי תמיר, ואם אני לא טועה, פרופ' בריק גם ישב שם, לא היית שם?

מאיר שפיגל: לא חשוב, ועדה שישבה ותכללה את כל הנושאים קשורים לאזרחים הוותיקים, שהיום זו אוכלוסייה מאוד מאוד גדולה בקרב הציבור הישראלי, ובכלל החברה לא יכולה להיות מוגדרת כחברה נורמטיבית אם היא לא יודעת איך לתת מענה לצרכים של האוכלוסייה הבוגרת בה.

מאיר שפיגל: אנחנו מאמינים בזה בלב ובנפש.

מאיר שפיגל: ואכן הייתה ועדה בראשות יוסי תמיר מהג'וינט ובהשתתפות מנכ"ל משרד העבודה והרווחה, הביטוח הלאומי ומשרדי ממשלה נוספים, שקיבלה צבר של החלטות והמלצות שכל כולן מתועלות לטובת שיפור, גידול והשבחת השירות שיינתן לאזרח הוותיק במדינת ישראל.

מאיר שפיגל: אנחנו, בהתאם למדיניות שר העבודה והרווחה, חבר הכנסת חיים כץ, רואים את הדבר הזה כחלק שהוא ליבתי בפעילות המוסד לביטוח לאומי ואנחנו מקווים להצדיק את מה שאנחנו עושים כלפי התושבים הוותיקים.

מאיר שפיגל: אנחנו נמשיך לשתף פעולה באופן מלא עם כל הגורמים הנוגעים בדבר וכל הצעה, המלצה, מבחינתנו היא נבחנת וככל שהיא ראויה היא מתקבלת בברכה שנעשה כמה שיותר מהר.

טלי פלוסקוב: תודה רבה, אדוני.

טלי פלוסקוב: אני נזכרתי בעוד מישהי שלא אמרתי את שמה וזאת לבנה עזרא, היא גם הייתה שותפה בכל הדיונים שקשורים לעוני.

טלי פלוסקוב: הכרתי המון אנשים נפלאים בדיונים, אז זכיתי לעוד משהו, מעבר לכול.

טלי פלוסקוב: תודה רבה, אדוני המנכ"ל.

טלי פלוסקוב: אנחנו עוברים עכשיו למנכ"ל משרד העבודה, הרווחה והשירותים החברתיים, ד"ר אביגדור קפלן.

טלי פלוסקוב: אני חייבת, אדוני המנכ"ל, לפני שאתה מדבר, לספר לכם שלפני שהוועדה הזאת קמה אני עשיתי סבב היכרות עם כל האנשים ואחת מהפגישות שלי הייתה פגישה עם אביגדור קפלן.

טלי פלוסקוב: כשסיפרתי לו על הרצון שלי להקים את הוועדה ולבנות תכנית אב אז אתם יודעים מה הוא אמר לי?

טלי פלוסקוב: 'אם את מרגישה מספיק משוגעת, לכי על זה'.

טלי פלוסקוב: אז כנראה שאני באמת מספיק משוגעת, אדוני.

טלי פלוסקוב: אז תודה על הברכה שלך ותודה על שיתוף הפעולה ועכשיו אתה.

אביגדור קפלן: גברתי היושבת ראש, אני קודם כל מקדם בברכה כל דיון משותף לאזרחים הוותיקים ואני מחפש כל דרך אפשרית לשפר את מצבם, בהחלט מגיע להם שנעשה לטובתם יותר ממה שאנחנו עושים.

אביגדור קפלן: המודעות שלי לטובת האזרחים הוותיקים לא החלה ביום שקיבלתי את תעודת אזרח ותיק, אלא בגיל 30 כבר עמדתי - - - ארגון עובדי התעשייה האווירית, לצרף את כל עובדי התעשייה האווירית, לפני 50 שנה, לקרן פנסיה מקיפה.

אביגדור קפלן: קשה לי להעריך מה היה קורה לאותם עובדים אם הם לא היו היום חברים באותה קרן פנסיה והם לא היו צוברים זכויות, כי רבים מהם כבר שייכים לגיל השלישי ואזרחים ותיקים.

אביגדור קפלן: המשרד שלנו, משרד העבודה והרווחה, ואני מזכיר למאיר שהשר הממונה על הביטוח הלאומי זה שר העבודה, הרווחה והשירותים החברתיים.

מאיר שפיגל: מצוין.

אביגדור קפלן: וזה חשוב לדעת שאכן המשרד שלנו מטפל באזרחים ותיקים בשלוש זרועות שמרכיבות אותו.

אביגדור קפלן: בזרוע הרווחה יש את האגף לאזרחים ותיקים, שדרגנו אותו משירות לרמה של אגף שמדווח ישירות למנכ"ל מתוך ראיית חשיבות הנושא, מתוך רצון להעמיד משאבים נוספים ולתת עדיפות יותר גבוהה בסדר העדיפויות, וכמובן גם להקצות גם תקנים מתאימים לרשויות המקומיות במימון משרד העבודה והרווחה לטובת הטיפול באזרחים הוותיקים.

אביגדור קפלן: הזרוע השנייה היא כמובן זרוע העבודה שלנו, שהיא מטפלת בתעסוקה והכשרה וכל הדברים שקשורים לתעסוקה של כל סוגי האוכלוסיות, בטח האוכלוסיות המוחלשות.

אביגדור קפלן: ולהזכיר שגם שירות התעסוקה עצמו שייך למשרד העבודה והרווחה וכמובן המוסד לביטוח הלאומי שהוא הגוף המרכזי שמטפל היום באוכלוסיית האזרחים הוותיקים.

אביגדור קפלן: אני חושב שהסוגיות שעלו כאן על ידי הוועדה, כל אחת מהן היא סוגיה חשובה, ראויה לדיון ויש הרבה מאוד לומר על כל אחת מהן, אני רק אומר על כמה דברים שהייתי רוצה להדגיש.

אביגדור קפלן: הסוגיה של עוני, עלתה הצעה על ידי לשכת התיאום של הארגונים הכלכליים לפני חצי שנה, אולי קצת פחות - - -

נתי ביאליסטוק כהן: אני רק רוצה לתקן אותך, ד"ר קפלן, ההצעה הועלתה על ידי הפורום הכלכלי חברתי, שותפים בו הארגונים העסקיים וארגונים חברתיים.

אביגדור קפלן: אני מקבל את התיקון.

אביגדור קפלן: עלתה שם הצעה להעלות את מס הביטוח הלאומי ב-0.36% ושהממשלה תעמיד תקציב מקביל, תקציב שיתקבל כתוצאה מהעלאת המס הזה, ואז בפעולה חדה אחת אפשר היה להוציא עשרות אלפים מקו העוני.

אביגדור קפלן: לצערי בחוק ההסדרים האחרון ההצעה הזו לא יושמה ואני חושב שהיא ראויה לדיון, ראוי שנשים אותה על סדר היום כי אני חושב שהתרומה מתקציב המדינה, כמצ'ינג למה שהמעסיקים יתרמו, היא בהחלט במבחנים של עלות תועלת התועלת כל כך רבה שאכן ראוי לבחון אותה.

אביגדור קפלן: אנחנו באמת חושבים, ואמרתי את זה גם לך בפגישתנו, שמן הראוי שמדינת ישראל, כמו במדינות מתקדמות אחרות בעולם, תנהיג ביטוח סיעוד ממלכתי אוניברסלי.

אביגדור קפלן: זה כבר קיים בהרבה מאוד מדינות, זה נעשה.

אביגדור קפלן: חוק הסיעוד בפרק י' לחוק הביטוח הלאומי הוא חשוב והשיפור שנעשה לאחרונה בהעלאת מספר שעות הסיעוד הוא חשוב גם כן, אבל ברור שהפתרון המלא צריך להיות בצורת ביטוח סיעוד ממלכתי אוניברסלי, בדמות הביטוח שנעשה היום על ידי כל אחד מאיתנו שבוחר בכך באמצעות קופות החולים, אבל מי שלא נכלל בביטוח לצערי זה דווקא האוכלוסיות החלשות שידם לא משגת כדי לשלם את פרמיית הביטוח כדי להשיג ביטוח כזה.

אביגדור קפלן: שעות הסיעוד הן אינן מענה לביטוח, זה שירות שאכן היה צריך להיות חלק מאותו ביטוח סיעוד ממלכתי.

אביגדור קפלן: אנחנו עושים רבות במשרד העבודה והרווחה, ביחד כמובן עם הרשויות המקומיות, בנושא הבדידות.

אביגדור קפלן: אנחנו מפעילים היום פרויקט בשם 'יחד', זה שמו, שתכליתו להגיע לביתו של כל קשיש.

אביגדור קפלן: החלטת הממשלה הייתה מגיל 86 ומעלה, החלטה שרירותית שנבעה משיקולים תקציביים, אבל בינתיים אנחנו מנסים בהחלטת הממשלה להוריד את הגיל הזה לגיל 80, אני מקווה שזה יאושר בימים הקרובים ואכן נעשית פעולה ממשית, כולל שימוש בטכנולוגיה, כדי להפיג את הבדידות, את אותה הרגשת הבדידות של אזרחים ותיקים.

אביגדור קפלן: כמובן העובדים הסוציאליים ברשויות המקומיות, הן מטפלות במקרי התעללות, הזנחה וכל מיני מצבים כאלה, הן מעמידות לרשות אותם קשישים את כל השירותים הראויים.

אביגדור קפלן: אני חושב שאחד הדברים שלא עולים כאן ואני רואה אותם בדאגה רבה מאוד זה הסוגיה של פנסיה.

אביגדור קפלן: יש את פנסיית החובה או האוניברסלית במסגרת הביטוח הלאומי, אבל היא בוודאי לא עונה על רמת קיום סבירה שכל אחד מהאזרחים זקוק לה.

אביגדור קפלן: קרנות הפנסיה הצוברות, שהן צוברות כסף שמתורגם לגמלה, בניגוד לקרנות הפנסיה הוותיקות שצברו זכויות, הדור הבא שיבוא אחרינו, אולי אפילו הדור שקרוב אלינו, שאת כל זכויותיו צבר בקרנות פנסיה צוברות, יגיע מהר מאוד למסקנה שלמעשה רמת חייו תרד ב-30% עד 40% מרמת חייו של הדור הנוכחי שצבר זכויות בקרנות הפנסיה.

אביגדור קפלן: מי שלא צבר זכויות בכלל, ברור שהבעיה שלו זועקת לשמים.

אביגדור קפלן: אני מדבר על אותם עובדים שצוברים זכויות לעת זקנה בקרנות הפנסיה.

אביגדור קפלן: זה נושא שמטופל על ידי רשות שוק ההון, אני לא חושב שהוא מקבל תשומת לב לאומית מספקת ואני חושב שזה אחד הנושאים החשובים שאני גם במשרד מנסה - - - אומר לי פרופ' בריק של-40% אין פנסיה, אני דיברתי על ה-60% שיש להם, אז תאר לעצמך, ה-40% מצבם על הפנים.

טלי פלוסקוב: אדוני המנכ"ל, יש לכם הצעות בנושא הזה?

אביגדור קפלן: יש הרבה מאוד הצעות בנושא הזה.

אביגדור קפלן: אני רוצה גם להזכיר שהמשרד שלנו מטפל גם בניצולי שואה ששייכים מן הסתם לגיל המבוגר.

אביגדור קפלן: לאחרונה, לפני ימים ספורים, הרים הביטוח הלאומי טקס נפלא בבית הנשיא לכבוד אותם קשישים בני 100 ומעלה.

אביגדור קפלן: פעם מישהו אמר לי, בין 70 ל-80 זה קשיש, בין 80 ל-90 זה ישיש, בן 90 ומעלה זה בָּקְשִיש.

אביגדור קפלן: צריך להזיז את כל זה בעשר שנים, כי יש לפחות 2,200 אזרחים במדינת ישראל בני 100 ומעלה, כן ירבו.

אביגדור קפלן: תוחלת החיים מתארכת בשנה במשך כל חמש שנים, ברור שיש לזה סוף, היא לא תתארך באין סוף, אבל מכל מקום העלאת תוחלת החיים מחייבת את כולנו לחשוב חשיבה מחוץ לקופסה איך לטפל בכל האוכלוסייה הקשישה הזאת שהולכת וגדלה, אמרה טלי שהיום היא מונה מיליון, ב-2035 היא תמנה 1,650,000, זה ברור שזו אוכלוסייה גדולה שאנחנו נצטרך לתת לה מענה.

אביגדור קפלן: המשרד שלנו לא תומך בהקמת משרד מיוחד, היה כבר ניסיון כזה, הוקם משרד לאזרחים ותיקים, הניסיון לא צלח.

אביגדור קפלן: זה לא אומר שניסיון אחר לא יצליח, אבל אני חושב שמה שצריך זה תכלול של המשרדים, איזה שהוא גורם מתכלל שיש לו גם את המשאבים, כדוגמת התכנית הלאומית לילדים ונוער בסיכון שרצה בצורה יפה מאוד ומתכללת את עבודתם של חמישה משרדים לפחות, אולי שישה, אין שום סיבה שבעולם ששיתוף פעולה בין היושב לשמאלי, ביני ואולי בין גם מנכ"ל הבריאות, מנכ"ל הביטוח הלאומי ואחרים, שכל אחד יסתכל על זה ממבט יותר גבוה שאכן התיאום בינינו והתכלול של העבודה של כולנו והעמדת המשאבים בצורה לא כפולה, מכופלת ומשולשת לאותה מטרה, אלא כמובן לקדם את המטרות ולייעל את השימוש בכספים שהמדינה מעמידה לרשות האוכלוסייה הוותיקה.

אביגדור קפלן: אני חושב שזה אפשרי, לא צריך להקים בשביל זה משרד.

אביגדור קפלן: זו שאלה פוליטית, אני לא במגרש הזה, אנחנו במגרש המקצועי, וזו דעתנו המקצועית, כי המשרד שלנו, על כל מרכיביו, כפי שתיארתי לכם, עושה המון לטובת האזרחים הוותיקים ואין שום סיבה שאנחנו לא נהיה הגורם המתכלל של אותה פעולה לטובתם.

אביגדור קפלן: תודה רבה.

טלי פלוסקוב: תודה רבה, אדוני המנכ"ל.

טלי פלוסקוב: לגבי המשרד, בדיון שהיינו גם, אנחנו היינו בטוחים שאף משרד לא יסכים לעמדתנו, אבל בכל אופן היינו חייבים להגיד למה אנחנו חושבים אחרת.

טלי פלוסקוב: אני רוצה עכשיו להזמין את המנכ"ל של המשרד לשוויון חברתי, מר אבי כהן.

טלי פלוסקוב: גם פה אני רוצה לברך את ברכי, שהייתה איתנו לאורך כל הדרך וצוות נוסף שהיה בדיונים.

טלי פלוסקוב: יש לכם מישהי מהמרכז הטלפוני, היא כאן?

טלי פלוסקוב: איפה היא?

טלי פלוסקוב: אני לא רואה אותה, לא חשוב, אני רק רציתי באמת גם להודות לאנשים האלה שהיו איתנו לאורך כל הדיונים.

טלי פלוסקוב: בבקשה.

אבי כהן: תודה רבה.

אבי כהן: אני מודה לך על ההעלאה של הנושא ועל העבודה המצוינת והעמוקה.

אבי כהן: אני בהתחלה הייתי סקפטי, אני חייב להגיד, אבל ככל שזה התקדם והתקדם והתקדם הבנו את העומק והבנו את הרצינות וכל הכבוד על העבודה.

אבי כהן: אנחנו עברנו על 13 העיקרים שציינתם בהתחלה, במשרד אנחנו רואים את עצמנו רלוונטיים ומובילים בשבעה מהם, אני אחזור עליהם תיכף בצורה מהירה.

אבי כהן: אני גם אגיד שלדעתנו צריך לעשות הפרדה בין תעסוקה להכנה לפרישה, זה שני דברים שונים.

אבי כהן: תעסוקה והכנה לפרישה זה אמנם מגיע מאותו עולם, אבל אלה שתי סוגיות שונות לגמרי.

אבי כהן: יש כאלה שיכולים לעבוד עד גיל 67 ו-70 ועדיין לצאת החוצה עם פנסיה נורמלית, אבל בלי הכנה לפרישה המצב שלהם יורע מאשר כאלה שבאים עם הכנה.

אבי כהן: לכן אנחנו רואים את עצמנו בתחום התעסוקה, תיכף אני אתן כמה מילים, בתחום הבדידות והכנה לפרישה, עצמאות כנכס, טכנולוגיה ואוריינות, אני אגע גם בזה טיפה, דיור ואינטגרציה.

אבי כהן: זה החלקים שאנחנו רואים את עצמנו רלוונטיים ושותפים.

אבי כהן: אני חייב להגיד, בשלוש השנים האלה שאני מתעסק עם התחום הזה אני אומר פה לכולם, צריך להגיד בצורה ישרה, הממשלה עושה, שמעתם מה אמרו פה שני המנכ"לים, גם הביטוח הלאומי וגם המנכ"ל של משרד העבודה, הרווחה והשירותים החברתיים, הממשלה פועלת, אמנם לא פעלו מספיק, אמנם יש עוד מה לעשות, וגם אנחנו פועלים, הממשלה פועלת בתחומים שציינתם בתוך הדוח.

טלי פלוסקוב: אין ספק.

אבי כהן: בתחום התעסוקה, כדוגמה, ב-2015 עברה החלטת ממשלה שהממשלה הציגה את התחום הזה כיעד אסטרטגי שלה, הוקצו משאבים לתחום התעסוקה, אנחנו במשרד היום מפעילים - - - אבל לא רק, אנחנו ביחד עם משרד העבודה והרווחה מפעילים עובדים מקומיים, יש לזה כל מיני שמות, זה לא רלוונטי עכשיו, אבל אנחנו פועלים בתוך התחום הזה.

אבי כהן: נכון, צריך לחזק את זה, נכון, צריך להרחיב את זה, אבל הממשלה רואה בכל הדבר הזה חשיבות רבה.

אבי כהן: אני חייב להגיד משפט ביחס למה שאמרה חברת הכנסת פנינה שטה, ה-60 תקנים של אזרחים ותיקים בשירות הציבורי.

אבי כהן: אנחנו בנינו את המהלך הזה ביחד עם הנציבות, אני אומר לכם, זו הייתה קריעת ים סוף.

אבי כהן: עכשיו, אנחנו מברכים מאוד שיהיו לא 1,000, שיהיו 2,000, וגם אולי יותר מזה, רק אני אומר שצריך להבין שבסוף יש תהליך ממשלתי שצריך לעבור אותו, אם זה נציבות, אם זה סתם דברים קטנים שיכולים לתקוע אותך לפעמים גם חצי שנה בתוך המהלכים האלה.

אבי כהן: אנחנו הראשונים שרוצים, אני בטוח שכולם פה רוצים את זה, שבשירות המדינה יועסקו 1,000 ו-2,000 ו-4,000 אזרחים ותיקים בתוך שירות המדינה, רק צריך לדעת שיש תהליכים בירוקרטיים שקשה מאוד לפתור אותם.

אבי כהן: אני לא אעבור עכשיו על הכול, אני אתן רק משפט לגבי טכנולוגיה.

אבי כהן: אנחנו במשרד אמונים על תחום ישראל דיגיטלית, שזה פרויקט חיוני אחר, שכל תכליתו, בגדול, במשפט אחד לסכם את זה, זה לקחת את השירותים הציבוריים, אם זה רווחה, חינוך, בריאות, כלכלה, ולהנגיש אותם בצורה טובה לאזרחים באמצעות דיגיטציה.

אבי כהן: במסגרת זה קיבלנו סקר שמראה באמת שבמסגרת האזרחים הוותיקים, גילאי 65 פלוס, יש מחסור, חוסר ידיעה במיומנות דיגיטלית.

אבי כהן: יצאנו למהלך שהשקענו בו כמה מיליונים טובים ביחד עם אשל וביחד עם גורמים נוספים וממש בימים אלה יש קורסים ברחבי הארץ שלמעלה מ-1,000 אזרחים ותיקים, כפיילוט, מגיעים למרכזים ועוברים קורסים כמה שבועות, לא זוכר כמה שבועות, 14 שבועות, 15, משהו כזה, קורס ממש משמעותי, לא 'בוא קח את הטלפון, תענה לי מה קורה שם', קורס משמעותי שבסיומו הוא יוצא עם ידע כזה שהוא יכול לתקשר עם העולם באמצעות טלפון, באמצעות מחשב, לדבר עם הבנקים, לעשות הזמנות בשופרסל, כל מיני דברים כאלה ואחרים, לתקשר עם הנכדים.

אבי כהן: אז אנחנו פועלים בתחום הזה.

אבי כהן: לגבי המשרד, אני אומר שצריך לקחת את הניסיון של ההיסטוריה.

אבי כהן: במשך שמונה שנים היה משרד לאזרחים ותיקים, צריך להגיד את האמת, היה משרד לגמלאים בהתחלה, אחר כך המשרד לאזרחים ותיקים, אני לא בטוח שהמודל שהיה זה המודל שאתם רוצים לחזור אליו.

אבי כהן: אני לא בטוח.

טלי פלוסקוב: אני דיברתי על מודל אחר לגמרי.

אבי כהן: אני יודע.

אבי כהן: המודל האחר לגמרי.

אבי כהן: שזה בעצם לקחת מרווחה את החלק שלו ולקחת מביטוח לאומי וממשרד השיכון ואולי אפילו מהקליטה, בריאות, זה לא עובד הדבר הזה.

אבי כהן: זה מודל שנראה לי בתפיסה, כמו שאני מכיר את הממשלה, מודל פחות ריאלי.

אבי כהן: יכול להיות שהוא נכון, אני לא אומר שלא, אנחנו לא שוללים את זה, אבל בתוך המהלך הזה לקחת מכל אחד את העשייה בתחום הזה, נראה לי שהוא מודל פחות ריאלי בעשייה שלו.

טלי פלוסקוב: בראייה הזאת אני מסכימה איתך, אני מבינה - - -

אבי כהן: אני חושב שזה פשוט לא נכון להתמקד באינטגרציה בין המשרדים ובקביעה של הממשלה, והכנסת דרך אגב, ליעדים אסטרטגיים ברורים לגבי האוכלוסייה הזאת, נקרא לזה.

אבי כהן: זה דבר ש - - - ואנחנו מברכים על כל הדיונים.

טלי פלוסקוב: תודה רבה, אדוני.

טלי פלוסקוב: שוב אני רוצה להודות למנכ"לים.

טלי פלוסקוב: אני רציתי רק לבקש מכל אחד מכם באמת להעביר את התודה לשרים שלכם, כי בלי ההתערבות של השרים, בלי יוצא מן הכלל, היה לנו הרבה יותר קשה, אז תודה רבה שוב.

טלי פלוסקוב: הצטרפו אלינו שני חברי כנסת, טלב אבו עראר וחבר הכנסת מסעוד גנאים.

טלי פלוסקוב: טלב, אתה רצית להגיד משהו או שאנחנו ממשיכים?

טלב אבו עראר: כן.

טלב אבו עראר: טוב, תודה, גברתי היושבת ראש.

טלב אבו עראר: ברוכים המשתתפים, ברוכים גם המנכ"לים שהגיעו לכאן.

טלב אבו עראר: האמת, לא קשה לבנות תכנית, אלא מה שצריך זה ליישם את התכנית.

טלב אבו עראר: הדוח הזה צריך לצאת לפועל ולשנות את המציאות הקשה של הדור הזה, דור האזרחים הוותיקים או הזקנים.

טלב אבו עראר: אני לא יודע אם אני אוכל, גברתי, לשייך את הזקנים הערבים והבדואים כאן לקבוצה המכובדת הזו.

טלי פלוסקוב: אנחנו מדברים על כולם, בלי יוצא מן הכלל.

טלב אבו עראר: כי האמת שאני לא רואה אף ערבי, אף בדואי כאן, זה מוזר.

טלי פלוסקוב: אתם פה.

טלב אבו עראר: כנראה שלא הוזמנו.

טלב אבו עראר: אנחנו לא זקנים עדיין, אבל כולנו, אין מנוס, נגיע לגיל הזה, אנחנו כולנו נגיע לגיל הזהב הזה ונהיה זקנים ולכן הדור הזה צריך להתקיים בכבוד, בביטחון, באיכות חיים, בבריאות טובה.

טלב אבו עראר: אבל המצב, לצערי, במדינה כל כך מתוקנת, המצב הוא הפוך.

טלב אבו עראר: אנחנו לא רואים אלא הזנחה של הזקנים והתעללות אפילו.

טלב אבו עראר: איך אפשר להבין, מכובדי, מנכ"ל הביטוח הלאומי, איך זקנים יכולים להתקיים מכמה גרושים שאתם נותנים להם?

טלב אבו עראר: דבר שממש קשה לי להבין, או לחשוב על העלאת הקצבה הזו.

טלב אבו עראר: באמת.

טלב אבו עראר: גברתי, את גרה בנגב ואת רואה איך המדינה מתייחסת לזקנים הערבים בדואים שם, שהיא באה והורסת להם בתים ומפקירים ומשאירים את הזקן בן ה-80 בלי בית.

טלב אבו עראר: אפילו שלבית הזה אין היתר, לא נוהגת המדינה למצוא חלופה לזקן הזה ומשאירים אותו ומתייחסים אליו כמו כל גיל אחר.

טלב אבו עראר: אני דפדפתי בדוח ולא ראיתי שהתייחסתם לעניין הזה, הרגיש הזה, ולכן צריך לדאוג - - -

טלי פלוסקוב: אתה מוזמן להגיע לדיוני הוועדה ולהעלות את הסוגיה הזו.

טלב אבו עראר: אני מוכן, אין לי בעיה.

טלי פלוסקוב: אני מזכירה שהדוח הוא דוח ביניים, אנחנו לא סיימנו את כל הפרקים.

טלי פלוסקוב: אז קודם כל אתה מוזמן להגיע לוועדה ולהעלות את הנושא ואנחנו נדון.

טלי פלוסקוב: אם אנחנו נראה בצורך באמת לשנות משהו ספציפי לאוכלוסייה הערבית, אין שום בעיה.

טלב אבו עראר: גם בנושא הטיפול בגיל הזה בזקנים, גם אצל ערבים וגם אצל היהודים, הם לא זוכים לטיפול הראוי באמת למה שעשו אלה המכובדים, ואחרים גם, עשו.

טלב אבו עראר: הם חינכו אותנו, הם גידלו אותנו ולכן צריך להחזיר להם את הכבוד הראוי והדרוש ולחלחל כאן שינוי בחיים, צריך למצוא להם איכות חיים ראויה למה שעשו ולמה שגם יעשו, שיחיו כולם עד 120 כמו 20, כמו שאומרים.

טלב אבו עראר: תודה רבה.

טלי פלוסקוב: תודה, אדוני.

טלי פלוסקוב: אני רואה שהמנכ"ל של משרד העבודה יוצא.

טלי פלוסקוב: אני רוצה, אדוני, להודות לשני אנשים שהיו בדיונים, לגלית מבורך.

טלי פלוסקוב: לגלית אני יכולה להפריע גם בשעה תשע בערב, אם יש לי שאלות.

טלי פלוסקוב: ולדליה, היא הייתה איתנו בכל הישיבות, אז שוב תודה על הצוות שליווה אותנו לאורך כל הדרך.

טלי פלוסקוב: חבר הכנסת מסעוד גנאים, בבקשה, ואז אנחנו הולכים לפי הרשימה.

מסעוד גנאים: תודה, גברתי היושבת ראש.

מסעוד גנאים: אני מברך את כל הנוכחים, מברך את המנכ"לים ומברך אותך.

מסעוד גנאים: אין ספק שההמלצות, דפדפתי ככה, הן מאוד חשובות וכולנו רוצים שהתחום הזה, תחום הזקנה, שהיא לא אגיד מופקר, אבל לא מוסדר ואין עניינים ברורים ואין גם נטילת אחריות ברורה של כל משרד מהמשרדים משום שהזקנים או האזרחים הוותיקים נפלו בין הכיסאות וכמו גם עוד סקטורים, הם בפינג פונג רב בזכויות שלהם ולכן המטרה הראשונה של הוועדה צריכה להיות, ובשמחה אני יכול להיות נוכח בדיוני הוועדה, אם תזמינו אותי, המטרה הראשונה זה להסדיר את העניין הזה ולשים את האחריות בדיוק על מי וגם ליישם אותה.

מסעוד גנאים: זה חשוב מאוד משום שהמלצות, יש הרבה ועדות ויש המלצות ויש אפילו חוקים, הבעיה שלנו לא במחסור בחוקים אלא בחוקים שלא מיושמים בסוף.

מסעוד גנאים: לצערי, נכון, אנחנו מדברים על רווחתו של האזרח הוותיק, היום אנחנו מדברים על דברים בסיסיים, על איך שהוא לא יסבול מעוני ואיך שלא יתעללו בו.

מסעוד גנאים: שני הדברים האלה, שהם הכבוד הראשוני, לפני שנדבר על איכות, אנחנו צריכים למנוע את ההתנכלות ולמנוע בכל מחיר שבן אדם, אזרח ותיק, זקן, שיהיה עני ולא ימצא איפה לאכול ולשתות.

מסעוד גנאים: תודה רבה.

מסעוד גנאים: ואני מודה לכל המשתתפים בעשייה הזו כי היא מאוד חשובה.

טלי פלוסקוב: תודה רבה.

טלי פלוסקוב: אחת, אתה מוזמן תמיד לדיונים.

טלי פלוסקוב: אני חושבת שכל חבר כנסת שרואה לנכון לקחת חלק בדיון מוזמן, אז בבקשה, אנחנו עוד לא סיימנו, אתם יכולים בהחלט להגיע.

טלי פלוסקוב: טוב, רבותיי, שמענו את כל המכובדים, נקרא לזה ככה, ועכשיו אני עוברת למכובדים יותר, זה לאנשים האלה שאני עבדתי איתם כל התקופה הזאת.

טלי פלוסקוב: ראשון הדוברים, אני מזמינה את שמוליק מזרחי, יושב ראש הסתדרות הגמלאים, בבקשה, שמוליק.

טלי פלוסקוב: יש לנו חצי שעה ואני רוצה לשמוע אתכם, אז תשתדלו בבקשה לקחת את עיקרי הדברים, שזה יהיה בקצרה.

טלי פלוסקוב: מי שעוד רוצה לדבר, יש לי פה רשימה ארוכה, אבל צריך להירשם.

טלי פלוסקוב: בבקשה, שמוליק.

שמואל מזרחי: בוקר טוב.

שמואל מזרחי: ראשית, באמת יום חג בכנסת, שהכנסת פותחת את דלתותיה ואת הישיבות לאזרחים הוותיקים.

שמואל מזרחי: אני יודע, טלי, שאת וחברי השדולה, הדלתות אצלכם והגישה שלכם לגמלאים היא לא רק ביום הזה אלא בכל ימות השנה.

שמואל מזרחי: אני השתתפתי לא מעט בישיבות שאת ניהלת אותן, הובלת אותן בצורה כל כך מקצועית וכל כך רצינית ואת מביאה תוצרים מצוינים.

שמואל מזרחי: לצערנו הרב יש חששות שכל התכניות היפות האלה, חייבים לשים אותם על השולחן, המשימה היא באמת ביישום שלו.

שמואל מזרחי: לצערנו הרב, אני לא רואה את שר האוצר, למשל, שמגיע לוועדה כאן, מקשיב, אולי שולח את המנכ"ל שלו, כדי שיגיד, 'רבותיי, אלה הדברים שבסדר עדיפות' של אוכלוסייה שאם אנחנו ניישם אותם בעוד חמש שנים עשרות אלפים, אולי מאות אלפים, כבר לא יהיו בחיים, לא יוכלו ליהנות מאותם נושאים חשובים שמועלים כאן, הם לא יהיו כבר איתנו, גם בגלל בריאות ובגלל סיבות אחרות שאנשים לא יראו אותם.

שמואל מזרחי: לכן המבחן האמיתי, טלי, זה הנושא של היישום של העניין הזה.

שמואל מזרחי: אין לי שום ספק שאת, ביחד עם חברייך כאן בכנסת, לא תרפו עד שהדברים האלה ייושמו, אבל עכשיו הדבר המיידי שצריך לעשות, הזכרת גם את אבי ניסנקורן, זה הנושא של העלאת הסכום לאזרח הוותיק, המתווה שאת מדברת עליו, הצמדה למדד והשכר הממוצע במשק, זה הדבר המתבקש.

שמואל מזרחי: אני יודע שהדבר הזה ישים, אפשר ליישם אותו ואני מאוד מקווה שזו תהיה הסנונית הראשונה שתקדם אותנו לפתרון הבעיות של הגמלאים בישראל.

טלי פלוסקוב: תודה, שמוליק.

טלי פלוסקוב: אני רק רוצה כמובן, נגעת באוצר, אז אני לא יכולה לא להגיב מן הסתם.

טלי פלוסקוב: אני רוצה להגיד לכם שאם לא הייתי מקבלת את התמיכה ואת האור הירוק משר האוצר משה כחלון הוועדה הזאת לא הייתה קמה.

טלי פלוסקוב: אם אתם זוכרים, עוד בתחילת הדיונים אני אמרתי, אני לא אסכים שהספר הזה, שהיום הנחנו, יעמוד על המדפים.

טלי פלוסקוב: אבל לפני שאני מגיעה לשר האוצר ולפני שאני מביאה את מנכ"ל משרד האוצר אני רוצה להציג להם את העבודה שעשינו והעבודה שעשינו, כולם דיברו על זה היום, היא מאוד מקצועית, ברגע שהדוח יהיה מוכן, דוח הביניים אני גם אעביר כמובן, אבל ברגע שהדוח יהיה מוכן הדבר הראשון שאני עושה זה כמובן פגישה עם שר האוצר ועם צוותו, לא רק הוא, וצוותו, כדי לשכנע את כולם מה המשאבים שאנחנו צריכים.

טלי פלוסקוב: אגב, שלב הביניים בין זה לזה אנחנו צריכים להעמיד את זה בכסף, אנחנו צריכים לדעת כמה כסף כל שלב עולה ואז אנחנו יכולים באמת לתכנן.

טלי פלוסקוב: לכן אני אומרת, העבודה שלנו היא לא עבודה לפתרון רק של דברים מיידיים, אלא גם לטווח ארוך, לכן העבודה מול האוצר תהיה מאוד רצינית, ארוכה ובוא נגיד אפילו עקשנית.

טלי פלוסקוב: אז נגיע גם לשלב הזה.

טלי פלוסקוב: תודה, שמוליק, תודה על הפרגון ותודה על הכול.

טלי פלוסקוב: ברכי דליצקי, המשרד לשוויון חברתי.

טלי פלוסקוב: בבקשה, ברכה.

ברכה דליצקי: האמת שלא ביקשתי לדבר כי מנכ"ל המשרד כבר דיבר בשם המשרד, אבל אני יכולה רק להצטרף לדברים שנאמרים כאן, על החשיבות של העשייה שנעשית כאן, על חשיבות הדברים, על המקבץ הרחב מאוד של נושאים שעולים בכל תחום של זקנה והזדקנות.

ברכה דליצקי: פרופ' יצחק בריק היה חלק מהמאמצים שעשה פורום - - - הפורום מכנס למעשה את כל הבכירים במשרדי הממשלה, חלקם יושבים פה, לעשות ולחשוב איך אנחנו מקדמים את נושא זקנה.

ברכה דליצקי: הוא פתח את ההרצאה שלו בכך שהוא בא עם תיק גדול והוא הוציא מתוך התיק כל מיני דוחות שהוא היה שותף להם ושאחרים היו שותפים להם בנושא הזה, אז כל מה שאני מאחלת, שהדוח הזה יהפוך הלכה למעשה.

טלי פלוסקוב: אז אני הבנתי שאתה עושה את זה לכולם, לא רק לי.

טלי פלוסקוב: כי גם לי הוא עשה את זה, הוא הגיע אליי עם תיק ענק והתחיל להוציא לי ספרים.

טלי פלוסקוב: אנחנו כולנו מקווים ותודה רבה.

טלי פלוסקוב: אני עוברת לשותפים שלנו מכל הארגונים, כל מי שביקש לדבר.

טלי פלוסקוב: סמי קידר.

טלי פלוסקוב: כן, סמי ידידי.

שמואל סמי קידר: קודם כל אי אפשר לא להצטרף לברכות של כולם, הצלחנו להביא אותנו, אותי לפחות, מתל אביב כל שבוע לדיונים, אני חושב שאנחנו הקפנו מכלול של דברים מאוד מאוד חשובים לגיל הזה.

שמואל סמי קידר: אני מבטיח לך, כמו שאת ביקשת, אני אעביר את כל מה שנאמר לכל ה-120 עובדות שאני אמור לייצג, אנחנו קבוצה מאוד גדולה, כדי לקבל מהם פידבק מהשטח.

שמואל סמי קידר: הם מאוד מאמינים ומאוד יודעים על הוועדה ומאוד רוצים שהדברים שדנו פה, כי נגענו בלב ליבה של הבעיה, יש אולי עוד שניים-שלושה נושאים שאני מניח שתגיעי לשם בהשלמה, והם יוכלו לתת לנו פידבקים איך אנחנו רוצים לראות קדימה.

שמואל סמי קידר: אני רוצה ברשותך להתייחס לנקודה אחת, כי היות שהמנכ"לים, לצערי הם עזבו, התייחסו לנקודה הזאת, נקודה שלי נראית כנושא חשוב, כי זה זועק מהשטח וזה נושא האינטגרציה.

שמואל סמי קידר: אני נתתי תיאור באחת הישיבות למה קורה לקשיש שמתחיל להיות עצמאי והופך להיות באחריות משרד הרווחה ומשם הוא הולך לאחריות קופת חולים וחוזר לאחריות משרד הבריאות.

שמואל סמי קידר: הקשיש בשטח, אם לא תהיה מערכת שתרכז, אני לא יודע אם זה משרד, אם זה יהיה אגף או מישהו בעל סמכויות, שיוכל לקחת ולהחליט, גם עם המערכת הכספית, גם עם מערכת התיאומים בין כל הרשויות האלה, הזקן ייפול בין הכיסאות.

שמואל סמי קידר: הדבר הנוסף, המשרד הזה או האגף הזה חייב להיות בשטח, כי הקשיש לא ייסע לירושלים, ידפוק בדלת של משרד הרווחה.

שמואל סמי קידר: זה צריך להיות במסגרת השלטון המקומי, כי זה השטח שלו, שם הזעקה שלו ושם הוא צריך לקבל מענה.

שמואל סמי קידר: אני רוצה, ברשותכם, שני דברים לקחת וצריך להכניס אותם, אני כתבתי לך, מערכת החינוך, לחנך את הנוער איך להתייחס לזקנים.

שמואל סמי קידר: אני יודע שאת רוצה לעשות על זה דיון נוסף.

שמואל סמי קידר: דבר נוסף, המערכת מתקדמת מבחינת טכנולוגיה של מתן שירות לזקן, מדברים על רובוטיקה, מדברים על יכולות, מדברים על רפואה מאוד מתקדמת, אני חושב שגם לזה צריך להיכנס.

שמואל סמי קידר: ומשפט אחרון, אם המערכת הזאת או הספר הזה יילך ויעבור מסלסילה ימין לסלסילה שמאל, לא ייצא כלום.

שמואל סמי קידר: צריך לעגן את זה במסגרת מועדים, לתחום, להגיד, רבותיי, לפני שאני גומרת את העבודה, יש לכם שנה וחצי - - - אני הבנתי אתמול מהטלוויזיה שכנראה הממשלה הזאת תיגמר עד סוף 2019, אז שלפחות תהיה לה משימה, העסק הזה, ונאחל לכולנו הצלחה ותודה רבה.

טלי פלוסקוב: תודה רבה, סמי.

טלי פלוסקוב: סגן יושב ראש ההסתדרות, יחזקאל אנגלר.

יחזקאל אנגלר: אני מצטרף לכל הברכות, ברשותך, ויש לי הרגשה מאוד לא טובה ואני אגיד את כל האמת ואני אביא דוגמאות מה זה נקרא עזרה.

יחזקאל אנגלר: לא חסר היום כסף, אין חלוקה צודקת במדינת ישראל בתקופה זו, בעיקר לאוכלוסייה המבוגרת.

יחזקאל אנגלר: כשהייתה העלייה הגדולה מברית המועצות, חבל שמר קפלן הלך, פנו אלינו ראשי הוועדים באיזה צורה אנחנו יכולים לעזור והסכמנו באמצעות קרנות הפנסיה הוותיקות, לאחר עשר שנים, שיקבלו 40% פנסיה.

יחזקאל אנגלר: עובדה אחת.

יחזקאל אנגלר: דבר שני, פתחו גם את הדלתות בקופת חולים כללית לאותם עולים.

יחזקאל אנגלר: זה נקרא אצלי עזרה.

יחזקאל אנגלר: מה קורה היום?

יחזקאל אנגלר: מר קפלן צדק בהחלט, המצב מיום ליום יהיה יותר קשה בעיקר לאותה אוכלוסייה שלא דאגו לעצמם לפנסיה.

יחזקאל אנגלר: עכשיו כמה דברים.

יחזקאל אנגלר: אני בא מקופת חולים ואני רואה איך אנשים מסכנים, לא יודעים איזה תרופה לקחת קודם, מפני שזה עולה כסף.

יחזקאל אנגלר: זה דבר אחד.

יחזקאל אנגלר: ודבר מאוד חשוב, תראו מה קורה, חבל שלא הזכרת את זה, הגאווה של הגמלאי היה לבוא לבנק בהתחלת החודש ולקבל את הפנסיה והקופאית הייתה שואלת אותו 'מה שלומך?'.

יחזקאל אנגלר: דבר שני, מקביל לזה, בסוף החודש, כשהיו באים לדואר לקבל את הביטוח הלאומי.

יחזקאל אנגלר: היום תראו מה קרה, בתל אביב סגרו רוב הבנקים, שולחים את האנשים ליפו, מה עושים עם הבודד הזה שאנחנו רוצים לדאוג לו?

יחזקאל אנגלר: עכשיו עוד צרה, אותו דבר קורה היום בדואר.

יחזקאל אנגלר: אלה הם דברים שאני רואה להם חשיבות עליונה.

יחזקאל אנגלר: הייתי יכול לתת הרבה דוגמאות כאלה.

יחזקאל אנגלר: אנשים היום מדברים לטלפון, הכול הולך בהקלטה, מה הוא עושה הבודד הזה?

יחזקאל אנגלר: איך אנחנו יכולים לעזור לאנשים הבודדים?

טלי פלוסקוב: קודם כל תודה, אלה סוגיות מאוד חשובות.

טלי פלוסקוב: מה שאני חושבת, כל הסוגיות האלה צריך לרכז בדיון אחד ולראות איך אנחנו ומה אנחנו עושים, כדי שבאמת הזקנים לא יישארו מחוץ - - - אני מכירה את כל מה שאתה אומר, מבינה ומסכימה, לכן צריך לחשוב מה אנחנו עושים במצב הנוכחי.

יחזקאל אנגלר: סליחה, רק רגע, צריך עכשיו לעזור לאנשים ולא מה יהיה בעוד 20 שנה.

יחזקאל אנגלר: היום לעזור, מחר.

יחזקאל אנגלר: את יודעת שגולדה הייתה שרת העבודה, אז הבסיס היה שיהיה לנו גמלאים והבסיס יהיה 25% קצבת זקנה לפי הממוצע במשק.

יחזקאל אנגלר: היא הגיעה ל-17%-16%.

טלי פלוסקוב: טוב, אדוני, צריך להמשיך.

טלי פלוסקוב: תודה רבה לך בכל אופן, הערות חשובות.

טלי פלוסקוב: מידד גיסין, לא יצא לי להגיד לך, בדיון האחרון אני הרגשתי שאני חייבת לך, לא יצא לך לדבר.

טלי פלוסקוב: בבקשה, אדוני.

מידד גיסין: מידד גיסין, אני נשיא ארגון בעלי סטומה באגודה למלחמה בסרטן.

מידד גיסין: אני יושב 20 שנה בכנסת בכל הוועדות שמטפלות בנושא ואני ראיתי לאורך השנים את הבעיה של הגמלאים שלמעשה אף אחד לא טיפל בה.

מידד גיסין: אני מברך אותך ואת הוועדה שהיא בנושא, אבל אנחנו מדברים יותר מדי בתיאוריה וגם הדוח הזה, שהוא דוח יוצא מן הכלל, הבעיה שהציבור לא יודע מה מגיע לו ולא פחות חשוב, הוא לא יודע מה - - - הנושא של הזכויות במערכת הבריאות הוא בעייתי יותר מכל הבעיות האחרות.

מידד גיסין: הבעיה שהוועדה הזאת, שתגמור את העבודה שלו, זה ייקח זמן עד שהיא תגמור ועד שתתחילי - - -

טלי פלוסקוב: אני מאמינה שעד סוף השנה אנחנו נסיים את הכול.

מידד גיסין: אני חוזר למה שאמר שמוליק, לעת עתה האנשים מתים.

מידד גיסין: אנחנו מדברים על אנשים - - -

טלי פלוסקוב: צריך למהר, אתה אומר.

מידד גיסין: צריך למהר ויש דברים שלא קשורים לכסף.

מידד גיסין: לדעתי כדי שהציבור יראה את הוועדה בתור איזה שהוא פתרון הוועדה צריכה להחליט היום על דברים ולשכנע את משרדי הממשלה לעשות אותם וליישם אותם, דברים שלא צריכים כסף.

טלי פלוסקוב: נעשה כך.

מידד גיסין: ומישהו דיבר גם על משרד האוצר, את אמנם - - -

קריאה: מקורבת.

מידד גיסין: אני מבין את הפוליטיקה, אבל זה שאין פה נציג של האוצר באף דיון - - -

טלי פלוסקוב: נציג של האוצר צריך להיות כשאנחנו נדבר בשפה של כסף.

מידד גיסין: לא, הנציג של האוצר צריך להיות בכל ישיבה.

טלי פלוסקוב: היו לנו דיונים.

מידד גיסין: כמו שאנחנו באים לכל ישיבה גם נציג של האוצר צריך.

מידד גיסין: הוא צריך לתת את הכסף.

מידד גיסין: אין בעיה, כמו שאמרת, אין בעיה של כסף במדינת ישראל.

טלי פלוסקוב: תודה רבה.

טלי פלוסקוב: משפט אחרון, בבקשה.

מידד גיסין: הבחירות באופק ואנחנו צריכים לנצל את הזמן, בזמן בחירות אפשר לקבל.

טלי פלוסקוב: רק גם להיזהר עם ההבטחות.

טלי פלוסקוב: להבטיח זה, אתה יודע, אבל כן, אני מסכימה איתך.

טלי פלוסקוב: רוני עוזרי, בבקשה, מנכ"ל איגוד בתי האבות.

רוני עוזרי: מילה אחת.

רוני עוזרי: אני רוצה קודם כל לברך על הפעילות ועל היוזמה ועל עצם העובדה שתפסתם את הנושא הזה.

רוני עוזרי: הרבה חברים היו סקפטיים בהתחלה.

רוני עוזרי: יש פרק אינטגרלי, דיברתי על זה אמנם בישיבת הפתיחה, אבל אני אומר עוד פעם, שחייבים להכניס את הפרק האינטגרלי לעבודה החשובה הזאת, למרות שאלה נושאים שאת אישית מטפלת בהם ישירות בוועדת הרווחה ובוועדת הפנים וכו'.

רוני עוזרי: כל הנושא של התחום - - - החל מהדיור המוגן, אנחנו מדברים פה ואנחנו נגיע ל-100,000 איש לפי התחזית, החל מהדיור המוגן, הנגשה למעמד הביניים, שלא יהיה רק למעמדות אמידים ומעלה, ויש על כך תכנית.

רוני עוזרי: הגשתי לך תכנית, משרדי הממשלה כבר התחילו לדון ביניהם.

רוני עוזרי: והמשך בתחומים הטיפוליים, האשפוזיים, הסיעודיים, הרווחה, התשושים והאקוטיים.

רוני עוזרי: יש מחסור גדול מאוד במטפלים, מחסור גדול מאוד באחיות.

רוני עוזרי: אם תיקחו את המספרים של ה-OECD תגיעו לעשרות אלפי אחיות.

רוני עוזרי: אז נגיד שלא ה-OECD, רק 10,000 חסר, שמשרד הבריאות לא כל כך מכיר בכך, הוא מכיר במספרים קטנים, הוועדה צריכה לתת את הדעת על כך כי הראשונים שנפגעים זה הזקנים.

רוני עוזרי: הזקנה היא לא כל כך סקסית, כשאחות הולכת לעבוד היא בוחרת בבית אבות כאופציה אחרונה.

רוני עוזרי: לכן אני קורא לכם, לוועדה, ואני מבטיח מצדנו שיתוף פעולה מלא, אם תוקצה לכך ישיבה, שנדבר על הנקודות האלה.

רוני עוזרי: גם התמחור השקוף של כל השירותים, גם בקהילה, גם של חברות הסיעוד, שיהיה תמחור שקוף וברגע שנדון על כך וזה יהיה פרק חשוב בוועדה, זו תהיה התקדמות גדולה.

רוני עוזרי: תודה רבה.

טלי פלוסקוב: תודה רבה, רוני.

טלי פלוסקוב: אלי דבי.

אלי דבי: שלום לכולם.

אלי דבי: שמי אלי דבי, אני נציג של חברת טלפארמה שמספקת חיתולים עד בית הלקוח של קשישים.

אלי דבי: אני מלווה את טלי בהרבה סיורים ברווחות.

אלי דבי: אני חייב להגיד לך שאת לומדת את העבודה בצורה מצוינת.

אלי דבי: להבדיל ממה שאמר חבר הכנסת מהמגזר הערבי, אני מלווה אותך ברווחות ואת אומרת להם ואת מזמינה אותם, 'תבואו לוועדה, תשמיעו את קולכם'.

אלי דבי: טלי עוברת מרווחה לרווחה ומסבירה לכל הקשישים ולחברי הוועדה והרווחה ולומדת את השטח ועל זה שאפו.

אלי דבי: מה שרציתי להגיד לך, שאנחנו בני ה-50, כשאנחנו מלווים את ההורים שלנו, אנחנו צריכים להיות חלק בלתי נפרד מהוועדה הזאת.

אלי דבי: אמא שלי היא בת 91, אנחנו מלווים את ההורים, גם אנחנו מטפלים בהורים, אבל מצד שני אנחנו הקשישים הבאים.

אלי דבי: אנחנו יודעים מה הצרכים שלהם ונשמח שאנחנו נהיה חלק מהדבר הזה.

אלי דבי: תודה.

טלי פלוסקוב: תודה רבה.

טלי פלוסקוב: בבקשה, נתי.

טלי פלוסקוב: בקצרה, בבקשה, נתי.

נתי ביאליסטוק כהן: כן.

נתי ביאליסטוק כהן: בגלל קוצר הזמן חשבתי לוותר על להזכיר את ההצעה של הפורום הכלכלי חברתי, אבל בכל מקרה אני חייב להגיד התייחסות לדבר נוסף, כל עוד לא מדברים עליו בהיבט של הכסף, אבל הייתה שם גם הצעה להנגשת מיצוי הזכויות וגם בנושא של תעסוקה אחרי גיל פרישה באמצעות פריסה של תחנות מידע ברחבי הארץ, למשל באמצעות החברה למתנ"סים שמגיעה לכל מקום.

נתי ביאליסטוק כהן: אז כדי לעשות צדק עם ההצעה של הפורום הכלכלי חברתי, צריך להזכיר גם את זה.

טלי פלוסקוב: אגב, זה מופיע בדוח שלנו.

טלי פלוסקוב: אנחנו לא הצגנו את הכול, אבל אם תקרא את הכול זה מופיע.

נתי ביאליסטוק כהן: קודם כל אני מבטיח לקרוא את הכול, לרבות פסיקים ורווחים, וכמובן לתת התייחסות מסודרת של המרכז לעיוור בישראל לדוח הביניים.

נתי ביאליסטוק כהן: אבל, שוב, יכול להיות שתגידי לי שגם זה מופיע שם, אחד הנושאים שאני חוזר עליהם כל הזמן, כמו קאטו הזקן, זה העובדה שבמדינת ישראל לפי חוק הביטוח הלאומי אדם לאחר גיל עבודה אינו יכול להיות נכה.

נתי ביאליסטוק כהן: אדם שהתמזל מזלו, ואני אומר את זה במרכאות כפולות ומכופלות, והפך להיות נכה בגיל העבודה, אז יזכה לעבור עם תנאים מסוימים גם בגיל הזקנה ולשמר את הכנסתו.

נתי ביאליסטוק כהן: אגב, עוד אנחנו מדברים בוועדה שלך בעניין הזה תוקן חוק הביטוח הלאומי בהקשר של קצבאות הנכים ואותם אנשים זכו רק למחצית התוספת.

נתי ביאליסטוק כהן: אז אני פותח סוגריים ואומר שיחד עם 'כן לזקן' לפני שבוע המרכז לעיוור הגיש בג"צ על מנת לנסות לתקן את העוול הזה שקרה לזקנים נכים בהצעת החוק.

נתי ביאליסטוק כהן: אבל המצב גרוע הרבה יותר לאדם שרוכש נכות או מוגבלות כלשהי לאחר גיל העבודה ואז הוא פשוט - - -

טלי פלוסקוב: אנחנו מכירים את הסוגיה.

נתי ביאליסטוק כהן: אין שום התייחסות בחוק הביטוח הלאומי לדבר הזה.

נתי ביאליסטוק כהן: עכשיו, אני מבין שזה לא דבר שיכול לקרות מהיום למחר - - -

טלי פלוסקוב: נתי, המנכ"ל רוצה אפילו להשיב לך, אני חושבת שחשוב שתשמע את תשובתו.

נתי ביאליסטוק כהן: בוודאי שאני ארצה, אבל ברור לי המשמעויות הכספיות של הדבר הזה ובכל זאת צריך לקיים על זה דיון.

טלי פלוסקוב: תודה.

טלי פלוסקוב: כן, אדוני המנכ"ל, אתה רוצה להשיב?

מאיר שפיגל: - - -

טלי פלוסקוב: יש עוד, אתה רוצה לשמוע את כולם?

טלי פלוסקוב: אברהם שרנופולסקי.

אברהם שרנופולסקי: שלום לכולם.

אברהם שרנופולסקי: קודם כל אני רוצה להודות על ההמלצות האלה, עשיתם עבודה מצוינת.

אברהם שרנופולסקי: בכל זאת יש כמה נושאים שלא נזכרו.

אברהם שרנופולסקי: ראשית, מדובר על אי שוויון בגובה הסיוע - - -

טלי פלוסקוב: זה דיור ציבורי, עוד לא הגענו לשלב הזה.

אברהם שרנופולסקי: לא, בגובה הסיוע לניצולים פליטים שעלו ארצה לפני - - -

טלי פלוסקוב: אתה מדבר על ניצולי שואה.

אברהם שרנופולסקי: ולאלה שעלו אחרי 53'.

אברהם שרנופולסקי: יש הבדל עצום, משום שאלה שעלו ארצה לפני 53', הם מקבלים תגמול חודשי בסכום של - - -

טלי פלוסקוב: 2,200 שקל פחות.

אברהם שרנופולסקי: וניצולים פליטים שעלו אחרי מקבלים רק מענק - - -

טלי פלוסקוב: אנחנו נכניס את זה לדוח כהמלצה.

אברהם שרנופולסקי: והדבר השני, הצעת החוק לביטחון תזונתי.

אברהם שרנופולסקי: אנחנו לא רואים התקדמות בחוק הזה.

אברהם שרנופולסקי: צריך לעשות דברים מסוימים, מאמצים - - -

טלי פלוסקוב: אתה מדבר על אנשים שזכאים לדיור ציבורי ואין להם דיור ציבורי ולכן אנחנו חשבנו לתת להם ואוצ'ר לביטחון תזונתי במקום.

טלי פלוסקוב: אגב, אדוני המנכ"ל, אני חושבת שיש פה רעיון לא רע בכלל.

טלי פלוסקוב: ברגע שמעלים סיוע לשכר דירה, זה מה שבא אלינו מהשטח, ברגע שאנחנו פה מתגאים בזה שהעלינו ב-300 שקל סיוע לשכר דירה האנשים מספרים שמיד לחודש הבא באים אליהם ורוצים להעלות להם את מחיר שכר הדירה, כי יודעים שהעלו להם, אז צריך לקחת את הכסף הזה.

טלי פלוסקוב: אם אתה לא תשנה סיוע לשכר דירה, אלא תן את אותה תמיכה שאתה רוצה לתת לבן אדם באמצעות ואוצ'ר לביטחון תזונתי או שתקרא לזה איך שאתה רוצה, זה יכול להיות הרבה יותר יעיל לאנשים.

טלי פלוסקוב: אלה האנשים שדיברתי בפרק העוני שאין להם דיור ציבורי והסיוע לשכר דירה שהם מקבלים לא מספיק לשכירות.

טלי פלוסקוב: אם תרצה אני ארחיב לך בסוגיה.

אברהם שרנופולסקי: והדבר השלישי, האחרון.

אברהם שרנופולסקי: אי שוויון בזמן המתנה לקבלת דיור ציבורי.

טלי פלוסקוב: זה בפרק דיור ציבורי.

טלי פלוסקוב: יהיה לנו דיון נפרד בנושא של דיור ציבורי.

טלי פלוסקוב: בגלל המורכבות של הנושא אני לא רציתי לעשות את זה בריצה, אנחנו נעשה את זה לעומק וכמו שצריך.

אברהם שרנופולסקי: תודה רבה.

טלי פלוסקוב: 'והדרת', בבקשה, רק תציג את עצמך לפרוטוקול.

נמרוד אקרמן: שלום.

נמרוד אקרמן: שמי נמרוד אקרמן, אני לא מ'והדרת', אני פועל במקביל לריבי ב'והדרת' בנושא תעסוקת אזרחים ותיקים, זה הבדל אחד.

נמרוד אקרמן: 'והדרת' עומדת על כך שהתעסוקה תהיה בשכר, אני מייצג ניסוי של הפעלת גמלאים, תעסוקה לגמלאים בהתנדבות.

טלי פלוסקוב: אל תשתמש במילה ניסוי, בבקשה.

נמרוד אקרמן: פיילוט?

טלי פלוסקוב: בפיילוט, כן.

טלי פלוסקוב: ניסוי לא נשמע טוב.

נמרוד אקרמן: מיזם.

נמרוד אקרמן: תודה.

נמרוד אקרמן: מזה עשר שנים אנחנו פונים לציבור הגמלאים הוותיקים, האזרחים הוותיקים, ומציעים להם בוקר בשבוע ללכת לבית ספר בהתנדבות כאשר אנחנו פורסים את השטיח האדום, עושים את החיבור כי בבית הספר לא תמיד מחכים בזרועות פתוחות ואנחנו עושים את החיבור.

נמרוד אקרמן: היום, עשר שנים אחרי, אנחנו עושים את זה עם 3,000 מתנדבים שתרמו כבר יותר משני מיליון שעות למערכת החינוך.

נמרוד אקרמן: בהקשר לשיחה, אני רוצה לומר שהשיחה מטבעה עסקה בחלון הכניסה וחלון היציאה או הכניסה לחיים הבאים בנושא אזרחים ותיקים, היציאה לגמלאות והסיום של פרק החיים.

נמרוד אקרמן: בין לבין יש בין 20 ל-30 שנה לחיות, נושא ההתנדבות, שלא הוזכר, הוא סוג של מתודיקה שיכולה לתרום המון לאזרחים הוותיקים והמון לפריון במשק.

נמרוד אקרמן: הממשלה מבחינתה יכולה לפעול ולהשביח את ניהול ההתנדבות כי המשמעויות של הפעלת גמלאים ותיקים הם עם המון דקויות וצריך לעשות אותה בצורה טובה.

נמרוד אקרמן: הפוטנציאל הוא עצום, מיליון הגמלאים יכולים לתרום למשק המון.

טלי פלוסקוב: חד משמעית.

קריאה: בתנאי שיש להם ביטחון כלכלי.

טלי פלוסקוב: ברור, ברור, ברור.

טלי פלוסקוב: ואם אין להם ביטחון כלכלי, אז תשלמו להם קצת, מה קרה?

טלי פלוסקוב: הכול בהתנדבות?

טלי פלוסקוב: כן, אנחנו צריכים לשלם על הדברים האלה, אנשים שבאים לתרום מזמנם ומכוחם אז למה לא לתת להם?

טלי פלוסקוב: רבותיי, אנחנו, לצערי הרב, חייבים לסיים את הדיון.

טלי פלוסקוב: המנכ"ל לביטוח לאומי רצה להתייחס לדבריך, נתי, אז בבקשה, מאיר.

מאיר שפיגל: אני אעשה את זה ממש בקצרה, לא פירטתי לפני כן את מה שדיברתי באופן מערכתי, אבל מחלקת המחקר של המוסד לביטוח לאומי, שהיא ידועה בטיב עבודתה והתוצרים של הדוחות שהיא מכינה, אכן מודעת, יושבת ראש הוועדה, וחשוב שתדעי, לעוולות ולדברים מעוותים שיש.

מאיר שפיגל: אתה הזכרת חלק מהם.

מאיר שפיגל: שר העבודה והרווחה והמוסד לביטוח לאומי נותנים גב מוחלט, וביחד עוסקים במלאכה הזאת גם עם טלי, שעומדת בראש הוועדה, וחברי כנסת נוספים, שנרתמו לטובת העניין, כדי לנסות לתקן עוולות.

מאיר שפיגל: אנחנו מודעים להם ולרגע לא מזיזים אותם הצדה ומורידים אותם מן השולחן.

מאיר שפיגל: כמו שאתם יודעים, בסוף לא רק אנחנו נמצאים במערכת, ישנם גורמים נוספים ופעם אתה יוצא במצב שבו הדברים שאותם אתה מוביל קורמים עור וגידים, ולפעמים לא, אבל שום דבר מזה לא יורד מן השולחן ואנחנו בהחלט פועלים ברוח הדברים שנאמרו כאן בוועדה, לתקן עוולות ולהוביל תהליכים שייתנו מענה אמיתי וראוי לכל הזכאים, במקרה שלנו כאן לאזרחים הוותיקים.

רינת חכים: טלי, אני יכולה משהו בשם השלטון המקומי שלא הוזכר פה בכלל?

חנה פרידמן: אני ביקשתי רשות דיבור.

טלי פלוסקוב: יש לי חמש דקות, אני לא יכולה גם שלטון מקומי וגם רשויות.

טלי פלוסקוב: תחליטו ביניכם.

ארנה ויגדה קרצר: אני מהעמותה הפרלמנטרית לזכר השואה.

ארנה ויגדה קרצר: קודם כל ברכות על הוועדה הזאת.

ארנה ויגדה קרצר: לניצולי השואה, שיום יום אני איתם, ומי כמוך יודעת, יש פה בעיה ואולי הוועדה הזאת תוכל לפתור אותה.

ארנה ויגדה קרצר: באוצר, ברשות לזכויות ניצולי שואה, יש סולם של לקויות של נכים ולביטוח לאומי יש סולם אחר, אולי אפשר שיהיה סולם אחד של הרשות שיוכר על ידי ביטוח לאומי והאנשים, ניצולי השואה, יוכלו - - -

טלי פלוסקוב: הרעיון ברור, אנחנו נחשוב מה - - -

גלית מבורך: זה נידון ועלה אתמול כנושא לבדיקה, שולחן עגול, שואה וביטוח לאומי.

גלית מבורך: זה יהיה מורכב לשנות את זה, הם מודעים לבעייתיות.

חנה פרידמן: אני חנה פרידמן, אני חברת ועדת הרווחה של מרכז המועצות האזוריות.

חנה פרידמן: רציתי להתייחס להרבה דברים, אני אבחר רק שניים.

חנה פרידמן: אל"ף, בנושא העוני, צריך לתת את הדעת לסוגיה של בן ממשיך, סוג של עוני שלא כל כך מוכר.

חנה פרידמן: המשמעות של הזקנים שגרים באותה נחלה יחד עם הבנים שלהם יוצרים איזה מעמד עניים לא מוכרים לצורך נושא הזקנה.

חנה פרידמן: רשמתי התייחסויות לרוב הנושאים - - -

טלי פלוסקוב: אני אשמח אם תשלחי לנו.

חנה פרידמן: אני אשלח לכם.

חנה פרידמן: זה דורש עמדה מסודרת של הוועדה שלנו.

חנה פרידמן: יחד עם זה יש עוד דבר שהוא מאוד משמעותי, דיברתם כאן על בני משפחה מטפלים.

חנה פרידמן: אנחנו רגילים לעבוד גם במועצות האזוריות וגם בעיר, יש את הרובד של בן משפחה ראשוני ומטפל, יש את הרובד של הרשות המקומית ואחר כך המדינה ומאוד מאוד חשוב להתייחס לשלושת המדדים האלה בכל נושא שמתייחסים אליו.

חנה פרידמן: באותו נושא, אני רוצה לסגור כאן עוד דבר קטן, שמשרד הרווחה רגיל לעבוד כך, ולכן כשעושים את החשיבה על אינטגרציה של שירותים מרכז הרווחה, יש לו בכל רובד כזה התייחסות ואני חושבת שהוא יכול, ואמרתי את זה גם בדיון הקודם, אם את זוכרת, אני חושבת שמשרד הרווחה יכול ליצור איזה שהיא אינטגרציה כשבמקביל, וסיפרתי דוגמה כזאת, גם אצלי ברשות, מִנהלת אזרחים ותיקים, שיושבים נציגי כל מחלקות המועצה וגם נציגי משרד החינוך, שירותי בריאות כללית וביטוח לאומי.

חנה פרידמן: אם המדינה תאמץ את הדגם הזה נראה לי שאנחנו נצליח לעשות משהו נכון לטובת האזרחים הוותיקים.

טלי פלוסקוב: תודה.

קריאה: את מאמצת את זה ואנחנו מסודרים.

טלי פלוסקוב: טוב, רבותיי, אני חייבת לסכם, לצערי הרב.

טלי פלוסקוב: אני באמת הייתי יושבת איתכם שעות לדבר, אני מאוד נהנית לשמוע אתכם כי כל אחד מכם מביא יחד איתו הרבה ניסיון וידע, אבל זה הזמן להזכיר שאנחנו מדברים על דוח ביניים.

טלי פלוסקוב: אנחנו חשפנו אותו במטרה לשתף את הציבור ולכן אני מבקשת, גם מכם וגם מהציבור שרואה ושומע אותנו, הדוח יפורסם באתר של הוועדה, אפשר לראות אותו, אפשר לשלוח את ההערות לדואר האלקטרוני של הוועדה.

טלי פלוסקוב: אני חושבת שזמן סביר לתת להערות זה חודשיים, אז לחודשיים אנחנו פותחים את זה לשיתוף הציבור, כך שבתחילת המושב הבא, בעזרת ה', כשנחזור, אנחנו נוכל לעבד את כל זה וגם נעלה את כל הסוגיות שהועלו.

טלי פלוסקוב: אם אתם תסתכלו על המסך, על המסך כתוב שוועדת פלוסקוב אומרת תודה לכל השותפים ושיהיה בהצלחה.